Tiada jalan lagi Najib elak mahkamah umum keputusan rayuan penjara, denda esok

Ramai yang sedang menunggu keputusan rayuan bekas Perdana Menteri (PM) Datuk Seri Najib bagi mengetepikan sabitan dan hukuman penjara serta denda terhadapnya dalam kes penyelewengan RM42 juta dana SRC International (SRC), esok.

Dari peringkat Mahkamah Sesyen ke Mahkamah Tinggi dan kini Mahkamah Rayuan, perbicaraan bekas Presiden UMNO itu sentiasa mendapat perhatian media dalam dan luar negara yang mendengar pelbagai pendedahan berkaitan kes yang dibicarakan.

Sehingga pada satu peringkat Najib mendakwa wang yang dimasukkan ke dalam akaunnya adalah sumbangan Arab Saudi, namun kenyataan itu dipatahkan pihak pendakwaan.

Pihak pendakwaan juga mengatakan Najib hanya mengada-adakan cerita selain pada masa sama mendedahkan perbelanjaan mewah yang dilakukan bekas PM itu ketika di luar negara.

SRC ialah satu daripada anak syarikat firma pelaburan milik penuh kerajaan 1MDB sebelum ia diletakkan di bawah Kementerian Kewangan pada 2012.

Kes bermula dengan Najib dihadapkan di Mahkamah Sesyen Kuala Lumpur atas tiga pertuduhan pecah amanah dan satu pertuduhan salah guna kuasa berhubung dana SRC berjumlah RM42 juta. Kes kemudian dipindahkan ke Mahkamah Tinggi.

Perbicaraan kes bermula pada 4 April 2019 dengan pendakwaan memanggil 57 saksi sebelum menutup kesnya pada 27 Ogos tahun sama. Najib ditangkap pada September 2018 setelah memberi keterangan kepada Suruhanjaya Pencegahan Rasuah Malaysia (SPRM).

Ketika perbicaraan kesnya itu, Najib telah beberapa kali mengemukakan rayuan di Mahkamah Rayuan, termasuk keputusan Mahkamah Tinggi menolak untuk mengeluarkan perintah melarang media dan orang awam daripada menerbitkan kenyataan berhubung merit kesnya.

Mahkamah Rayuan juga pernah membuat keputusan memihak kepada Najib termasuk untuk mendapatkan salinan surat pelantikan Datuk Sulaiman Abdullah mengetuai pendakwaan.

Pada 27 Mac 2019, panel tujuh hakim Mahkamah Persekutuan membenarkan rayuan pendakwaan untuk mengetepikan keputusan Mahkamah Rayuan yang membenarkan permohonan Najib untuk menangguhkan sementara perbicaraan, sementara menunggu rayuannya berhubung permohonan interlokutorinya selesai.

Sehari setelah keputusan Mahkamah Persekutuan itu, Mahkamah Tinggi Kuala Lumpur menetapkan 3 April bagi perbicaraan kes SRC Najib. Namun pada 1 April 2019, Najib memfailkan pula satu lagi rayuan (permohonan semakan) terhadap keputusan Mahkamah Persekutuan yang menolak permohonannya menangguhkan perbicaraan kes berkaitan SRC.

Perbicaraan disambung pada 3 April 2019 dengan pendakwaan memanggil 57 saksi sebelum menutup kesnya pada 27 Ogos tahun sama.

Pada 11 November 2019, Najib diarahkan membela diri atas kesemua pertuduhan selepas mahkamah mendapati pihak pendakwaan berjaya membuktikan kes ‘prima facie’ terhadapnya.

Pada 3 Disember 2019, Najib memberi keterangan sebagai saksi pertama pembelaan untuk menjawab pertuduhan terhadapnya dengan membaca penyataan saksi setebal 243 muka surat.

Pada 28 Julai 2020, Najib, Perdana Menteri keenam bermula 2009 hingga 2018, menjadi ketua negara pertama di Malaysia diheret ke mahkamah, dan didapati bersalah oleh Mahkamah Tinggi Kuala Lumpur atas kesalahan menyeleweng RM42 juta dana SRC.

Hakim yang mengendalikan kes itu, Hakim Mohd Nazlan Mohd Ghazali membuat keputusan selepas berpuas hati bahawa pihak pembelaan gagal membuktikan kes melampaui keraguan munasabah.

Najib yang juga Ahli Parlimen Pekan, didapati bersalah atas tiga pertuduhan pecah amanah jenayah, tiga pertuduhan pengubahan wang haram dan satu pertuduhan menyalahgunakan kuasa membabitkan dana SRC, bekas anak syarikat 1Malaysia Development Berhad (1MDB) yang kini diletak di bawah Kementerian Kewangan.

Mohd Nazlan kemudian menjatuhi hukuman penjara 10 tahun masing-masing bagi tiga tuduhan pecah amanah, penjara 12 tahun dan denda RM210 juta atau tambahan lima tahun penjara jika gagal membayarnya bagi satu tuduhan menyalahgunakan kedudukan.

Bagi tuduhan pengubahan wang haram pula, hakim memerintahkan Najib dipenjara 10 tahun bagi setiap tuduhan.

Walaupun hukuman penjara itu berjumlah 72 tahun, hakim bagaimanapun memerintahkan semua hukuman penjara berjalan serentak. Ini bermakna Najib hanya perlu menjalani hukuman penjara 12 tahun.

Bagaimanapun, pihak pembelaan memohon penangguhan hukuman sementara mengemukakan rayuan di Mahkamah Rayuan.

Pada 2 Disember 2020 – Najib mengemukakan 307 alasan dalam petisyen rayuan terhadap sabitan dan hukuman penjara 12 tahun serta denda RM210 juta itu.

Najib memohon supaya dibebaskan daripada kesemua tuduhan berkenaan, berkata Hakim Mohd Nazlan terkhilaf dalam fakta dan undang-undang apabila mensabitkan serta menjatuhkan hukuman bagi kesemua tuduhan terhadapnya.

Najib berkata, hakim itu terkhilaf dalam penemuannya apabila memerintahkan beliau dipanggil membela diri terhadap tujuh tuduhan berkenaan.

Beliau berkata, Mohd Nazlan terkhilaf apabila tidak dapat memahami nilai keterangan dan gagal menyedari perbezaan di antara fakta yang dibuktikan, fakta yang tidak dibuktikan, inferen yang patut dibuat dan yang tidak dibuktikan, cadangan serta dakwaan yang tidak dibuktikan.

Ketika prosiding di Mahkamah Rayuan itu, pihak pendakwaan memberitahu bahawa perbelanjaan mewah yang dibuat Najib di Itali dan Honolulu, Hawaii menunjukkan Ahli Parlimen Pekan itu mengetahui dana RM42 juta dari SRC International Sdn Bhd telah dimasukkan ke dalam akaunnya.

Bukti yang dikemukakan pihak pendakwaan juga menunjukkan Najib sengaja membutakan matanya mengenai asal usul dana tersebut dan ia tidak disangkal oleh pihak pembelaan.

Menurut Sithambaram, berdasarkan bukti yang dikemukakan, Najib telah membelanjakan RM42 juta itu sebaik sahaja ia dimasukkan ke dalam akaunnya.

“Adalah jelas bahawa perayu (Najib) telah menggunakan dana yang diperoleh daripada SRC International berdasarkan bukti yang dikemukakan. Tiada inferens lain yang boleh dibuat selain menunjukkan perbelanjaan perayu.

“Perbelanjaan yang dibuat menunjukkan beliau tahu dana RM42 juta dari SRC International telah dimasukkan ke akaun peribadinya. Sebagaimana dapatan hakim bicara, terdapat banyak fakta yang menunjukkan pengetahuan Najib berhubung dana tersebut termasuklah pengakuan perayu sendiri. Tiada sebarang keterangan atau bukti lain ditunjukkan oleh perayu atau sewaktu perbicaraan untuk menunjukkan sebaliknya,” kata Sithambaram.

Sewaktu perbicaraan, Najib mengakui isterinya, Datin Seri Rosmah Mansor telah membeli barang kemas bernilai RM3,282,734.16 daripada butik De Grisogono di Itali, menggunakan kad kreditnya sebagai hadiah untuk isteri bekas Perdana Menteri Qatar, Sheikh Ahmed Jassim Al Thani iaitu ahli perniagaan berketurunan kerabat Al Thani.

23 November lalu, Pejabat Ketua Pendaftar Mahkamah Persekutuan, Istana Kehakiman Putrajaya memberitahu keputusan rayuan Najib berhubung sabitan hukuman penjara dan denda itu akan diumumkan pada 8 Disember ini.

Sehari kemudian iaitu pada 24 November, Najib mengemukakan permohonan di Mahkamah Rayuan bagi menangguhkan tarikh keputusan berkenaan ke satu tarikh selepas 13 Disember kerana perlu menjalani kuarantin di rumah sekembalinya dari Singapura.

Bagaimanapun, Mahkamah Rayuan menolak permohonan penangguhan itu dan mengarahkan semua pihak hadir pada tarikh keputusan dibuat.

Tetapi, Najib terus berusaha untuk menangguhkan Mahkamah Rayuan membuat keputusan pada tarikh ditetapkan.

Pada 27 November lalu, bekas Presiden UMNO itu membuat laporan polis pula meminta siasatan sama ada bukti berkaitan kes mahkamahnya disembunyikan anggota penting pelbagai agensi kerajaan dan pentadbiran Pakatan Harapan (PH) terdahulu.

Najib merujuk transaksi jutaan ringgit dikaitkan dengan saksi pendakwaan dalam kes 1MDB dan SRC yang dilaporkan atau disahkan baru-baru ini.

Pada 2 Disember bekas PM itu memfailkan pula permohonan untuk memasukkan bukti baharu dalam rayuan dengan mendakwa terdapat pembabitan keluarga bekas Gabenor Bank Negara, Tan Sri Dr Zeti Akhtar Aziz dengan ahli perniagaan dalam buruan Low Taek Jho atau Jho Low.

Bagaimanapun, Mahkamah Rayuan hari ini menolak permohonannya, untuk memasukkan bukti dan keterangan baharu bagi dipertimbangkan dalam rayuan kes penyelewengan dana SRC dihadapinya.

Panel tiga hakim dipengerusikan Datuk Abdul Karim Abdul Jalil, bersidang bersama-sama Datuk Has Zanah Mehat dan Datuk Vazeer Alam Mydin Meera, memutuskan demikian selepas mendapati Najib gagal menunjukkan bukti itu adalah perlu dan tiada keadaan istimewa bagi membolehkan ia diterima oleh mahkamah.

“Kami mendapati bukti tambahan tidak diperlukan untuk rayuan. Tiada keadaan luar biasa atau syarat luar biasa ditunjukkan untuk mahkamah mengambil keterangan tambahan dalam rayuan.

“Permohonan ditolak. Penyampaian keputusan (keputusan rayuan SRC Najib) esok akan diteruskan seperti yang ditetapkan,” kata Abdul Karim.

Sehubungan itu, Mahkamah Rayuan akan membuat keputusannya pada jam 9 pagi esok, 8 Disember 2021, berhubung rayuan sabitan hukuman penjara dan denda dikenakan terhadap Najib.


Kes baharu Covid-19 meningkat lebih 6,000

Sebanyak 6,148 kes jangkitan baharu Covid-19 direkodkan hari ini, meningkat sedikit berbanding kes dilaporkan semalam sebanyak 5,726.

Menurut Kementerian Kesihatan Malaysia (KKM), jumlah yang direkodkan hari ini menjadikan kumulatif kini berjumlah 2,448,372.

Sehingga semalam, R-naught untuk negara – formula untuk mengukur tahap penularan Covid-19 – telah mencapai 0.91, meningkat daripada 0.86 pada 21 Oktober lalu.

Bagaimanapun, selagi R-naught kekal kurang daripada 1.00, angka itu menunjukkan bahawa penyebaran Covid-19 semakin berkurangan.

Kuala Lumpur dan Negeri Sembilan telah merekodkan R-naught di atas 1.00.

Jumlah kemasukan hospital di seluruh negara bagi tujuh hari lepas juga menurun sebanyak 21.3 peratus berbanding tujuh hari sebelumnya.

Bagaimanapun, kemasukan hospital di beberapa negeri mengalami peningkatan terutama di Terengganu.


Ini hanya kerajaan ‘Keluarga Malaysia’ sementara: Zahid

Kerajaan ‘Keluarga Malaysia’ yang dipimpin Perdana Menteri (PM) Datuk Seri Ismail Sabri Yaakob ini hanya berbentuk sementara sahaja dan akan bertukar apabila UMNO kembali menjadi dominan nanti, kata Datuk Seri Ahmad Zahid Hamidi.

Presiden UMNO itu berkata kerajaan ini terpaksa dibentuk selepas mengambilkira keadaan politik yang tidak menentu pada ketika rakyat berdepan cabaran Covid-19 dan untuk rekod sebelum ini, Zahid juga mengetuai kumpulan 15 Ahli Parlimen (MP) yang menarik sokongan terhadap Tan Sri Muhyiddin Yassin sebelum ini.

“Kerajaan sementara ketika ini ditubuhkan dengan pertimbangan suasana politik yang masih tidak stabil, sedangkan rakyat diancam pandemik Covid-19.

“Insya-Allah kita yakin UMNO dengan strategi dan gerak kerja yang telah dan sedang diatur akan mengembalikan kerajaan BN sebagai tonggak pentadbiran negara pada PRU-15,” katanya dalam satu hantaran di akaun Facebooknya.

Zahid juga mengulangi pendirian partinya untuk tidak akan berkompromi terhadap mana-mana kerusi telah dimenangi dalam Pilihan Raya Umum ke-14 (PRU-14).

“UMNO tidak akan berkompromi terhadap mana-mana kerusi telah dimenangi dalam Pilihan Raya Umum ke-14 (PRU-14).

“Ketetapan ini bukan hanya oleh MKT tetapi ia lahir daripada suara akar umbi yang mahu UMNO menjadi dominan semula selepas PRU-15,” katanya lagi.

Beliau berkata, UMNO sedia maklum akan ada parti lain bertanding di kawasan sama, namun menyedari itu lumrah sebuah negara demokrasi.

Ahmad Zahid berkata, kekuatan UMNO dan akar umbinya yang bangkit tidak harus sesekali diperkecil.

“UMNO parti terbesar bangsa Melayu dan parti terbesar di negara ini. Kemenangannya sangat signifikan dalam memastikan kestabilan yang kukuh.

“Dominan bukan pula bermaksud angkuh tetapi kewajipan mengembalikan UMNO sebagai sebuah parti yang menjadi teras kepada pentadbiran kerajaan,” katanya.

Dalam PRU-14 lalu, UMNO menang di 54 kerusi Parlimen dan 241 kerusi Dewan Undangan Negeri tetapi beberapa wakil rakyatnya lompat parti.

Sementara itu, Pengerusi Perikatan Nasional (PN), Muhyiddin berkata kemungkinan pertembungan parti itu dengan UMNO dalam PRU-15) merupakan antara realiti politik yang perlu diterima dan bersedia menghadapi sebarang kebarangkalian yang terjadi pada masa akan datang dengan cara serta strategi tersendiri.

Presiden Bersatu itu juga berkata dalam menghadapi PRU-15 apa yang penting adalah penilaian rakyat tentang sejauh mana parti politik itu dapat membantu mereka terutama berdepan Covid-19 masa kini dan siapa yang dapat membantu mereka dalam menghadapi cabaran yang mendatang.

Katanya sehubungan itu Bersatu akan terus menyantuni dan memberikan khidmat terbaik kepada rakyat terutama ketika berdepan pelbagai cabaran dibawa Covid-19, yang akhirnya rakyat akan menilai sendiri apa yang Bersatu lakukan untuk mereka.


Guan Eng kritik OPR naik, PMX kata dapat memastikan ekonomi kekal sihat

Datuk Seri Anwar Ibrahim menyifatkan kenaikan kadar dasar semalaman (OPR) baik untuk menstabilkan kedudukan ekonomi dan inflasi negara.

Kenyataan Perdana Menteri yang mempertahankan langkah kenaikan OPR oleh Bank Negara Malaysia (BNM) itu dilihat bertentangan dengan bekas Menteri Kewangan, Lim Guan Eng yang mengkritik keputusan tersebut kerana ia hanya menguntungkan sektor perbankan.

Anwar yang juga memegang portfolio Menteri Kewangan berkata wujud salah faham bahawa kenaikan OPR akan menyebabkan inflasi yang lebih tinggi, menurut jawapan di Dewan Rakyat pada 24 Mei 2023.

“Apabila permintaan untuk barangan dan perkhidmatan dalam ekonomi menjadi terlalu tinggi berbanding bekalan, harga akan cenderung untuk meningkat.

“Kadar OPR yang lebih tinggi akan membantu menyesuaikan permintaan kepada tahap yang lebih setara dengan bekalan seterusnya membantu mengurangkan tekanan terhadap kenaikan harga barangan,” katanya dalam jawapan bertulis di Parlimen.

Anwar juga mempertahankan keputusan BNM menaikkan OPR yang dilakukan dengan “sangat berhati-hati” walaupun memberi kesan ke atas ansuran bulanan pinjaman.

Beliau berkata jika inflasi menjadi tidak terkawal, kuasa beli bagi semua isi rumah, terutamanya bagi golongan berpendapatan rendah, serta kuasa beli simpanan penabung dan pesara akan merudum akibat kenaikan harga yang mendadak.

“Peningkatan OPR pada Mei bukan bertujuan untuk merencatkan usaha pemulihan ekonomi sebaliknya, ia bertujuan memastikan ekonomi kekal sihat dan berkembang secara mampan, serta inflasi kekal terkawal bagi tempoh masa yang berpanjangan,” katanya.

Pada 3 Mei lalu, BNM menaikan OPR sebanyak 25 mata asas daripada 2.75 peratus kepada 3 peratus.

Terdahulu hari ini, Guan Eng mengkritik BNM kerana menaikkan OPR dan berkata, keputusan itu hanya menguntungkan sektor perbankan.

Pengerusi DAP itu berkata, tiada sebab untuk BNM menaikkan OPR ketika ini apabila inflasi teras mampu dikawal secara perlahan, malah menghentikan kenaikan OPR pada Januari dan Mac apabila kadar inflasi lebih tinggi.


UMNO ibarat pokok tua, hilang pesona dalam kalangan Melayu

Kewujudan semakin banyak parti politik baharu menjadikan UMNO ibarat pokok yang sudah tua dan seolah-olah tidak diperlukan, selain dilihat tidak lagi secocok dengan perkembangan zaman.

Malah pada pandangan banyak pihak, UMNO kini sudah terpisah jauh daripada imaginasi generasi Malaysia fasa moden, kata Timbalan Presiden UMNO Datuk Seri Mohamad Hasan.

“UMNO semakin senja. Jadi kita tidak lagi dilihat sebagai secocok dengan zaman. Itu pendapat orang muda-muda sekarang.

“Apatah lagi kemajuan zaman… kita ni dah terpisah jauh kan. Kita harus ataupun kita terus terperangkap dengan kegemilangan lalu yang terhasil dalam konteks dan cabaran yang jauh berbeza dengan realiti hari ini,” katanya.

Beliau berkata demikian ketika merasmikan Wacana Aspirasi UMNO bertajuk ‘Menggalas Perjuangan, Mendepani Cabaran’ di Menara Dato Onn, Pusat Dagangan Dunia (WTC) hari ini sempena sambutan penubuhan UMNO ke-76.

Mohamad atau lebih dikenali sebagai Tok Mat Hasan berkata UMNO juga dilihat sebagai parti kebangsaan yang sudah hilang pesonanya hingga tewas pada Pilihan Raya Umum Ke-14 (PRU-14) pada 2018 lalu.

“Hilang pesona orang pada UMNO. Orang dah tak ada pun pesona kepada kita. Malah seperti yang sering saya ungkapkan dalam siri ucapan saya, UMNO telah hilang nilai sentimental dengan bangsa Melayu.

“Terutamanya anak muda. Anak muda tak ada nilai sentimental terhadap UMNO lagi. Ya. Bagi mereka apabila kita cakap UMNO parti yang memerdekakan negara… (mereka jawab) so what.

“Dulu mana pernah kita boleh terfikir bahawa orang Melayu boleh menjadi ahli DAP. Dengar DAP pun dah nak muntah dah. Tapi hari ni (Melayu) sebagai peneraju pada DAP,” katanya.

Mohamad juga mengibaratkan kewujudan banyak parti politik baharu sekarang ini sebagai ‘pokok pasang siap’ yang banyak ditanam di tepi lebuh raya dan senang tumbang kerana tidak mempunyai akar umbi.

“Itu sebab dia senang tumbang. Dia tak ada akar umbi, ditiup ke kiri, dia tumbang ke kiri, ditiup ke kanan, dia tumbang ke kanan. Umpama tumbuhan kembang dalam kolam, dia akan hanyut mengikut arus ditolak ke mana sahaja,” katanya.

Bagaimanapun katanya, walaupun UMNO diibaratkan sebagai pokok tua, ia bersedia dan akan terus berfungi untuk melindungi siapa sahaja.


Seorang lelaki ditahan muat naik hantaran menghasut dalam TikTok

Seorang lelaki ditahan kerana disyaki memuat naik hantaran berunsur hasutan di media sosial.

Setiausaha Polis Malaysia Polis Diraja Malaysia (PDRM) Datuk Noorsiah Mohd Saaduddin berkata lelaki berusia 51 tahun itu yang menggunakan nama @Cheartstudi dalam akaun Tik Toknya ditahan di sekitar Kuala Muda, Kedah, Sabtu lepas, menurut laporan Bernama.

“Suspek disyaki telah memuat naik hantaran berkecenderungan menghasut bagi mendatangkan penghinaan atau membangkitkan perasaan tidak setia terhadap pentadbiran keadilan di Malaysia,” katanya dalam kenyataan hari ini.

Beliau berkata suspek direman tiga hari sehingga 23 Mei di bawah Seksyen 117 Kanun Tatacara Jenayah dan kes disiasat Unit Siasatan Jenayah Terkelas (USJT), Jabatan Siasatan Jenayah(JSJ) Bukit Aman di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia1998.

Noorsiah mengingatkan orang ramai agar menghormati institusi kehakiman negara yang dirangka kewujudannya berpandukan Perlembagaan Persekutuan untuk menegakkan keadilan berlandaskan undang-undang.

“Mana-mana individu atau pihak yang didapati dengan sengaja mengeluarkan sebarang kenyataan bagi maksud menghina atau memperlekeh sistem perundangan Malaysia akan diambil tindakan tegas,” katanya.


Bomba Segamat minta penduduk dekat Sungai Muar siap sedia

Jabatan Bomba dan Penyelamat Malaysia (JBPM) Johor meminta penduduk di sekitar Sungai Muar di daerah Segamat bersiap sedia menghadapi sebarang kemungkinan susulan paras air sungai berkenaan kini berada pada tahap bahaya.

Ketua Zon 4 JBPM Johor, Penguasa Bomba Rasidi Md Yunos berkata walaupun cuaca di daerah itu dilaporkan cerah, penduduk tetap perlu berhati-hati kerana dikhuatiri berlaku limpahan air Sungai Muar luar jangka.

“Sehingga kini banyak pusat pemindahan sementara (PPS) di Segamat masih dibuka kerana paras air Sungai Muar pada tahap bahaya dan jangan terperanjat jika ada kawasan sebelum ini tidak banjir, tiba-tiba rumah mereka dinaiki air.

“Air Sungai Muar akan turun dari hulu ke hilir (dengan arus deras) pada bila-bila masa. Sekarang, ia turun dari Negeri Sembilan ke Segamat dan akan ke Bukit Kepong, ke Kundang Hulu dan terus ke kuala,” katanya ketika ditemui pemberita selepas mengetuai misi menyampaikan bantuan makanan dan keperluan kepada penduduk Kampung Lubok Lanjut semalam.

Memetik Bernama, Rasidi berkata kawasan di sekitar kampung tersebut menjadi antara yang terawal ditenggelami air kerana ia berada berhampiran dengan hulu Sungai Muar.

“Punca atau hulu Sungai Muar adalah di Negeri Sembilan iaitu Jempol, Kuala Pilah, Gemas dan Tampin, sebelum masuk ke Segamat. Tanda aras kami di Segamat adalah kejadian banjir di Negeri Sembilan, jadi walaupun cuaca cerah di daerah ini, kami masih perlu berhati-hati,” katanya.

Setakat ini, seramai 34 mangsa daripada tujuh keluarga di Kampung Lubok Lanjut terputus bekalan kerana laluan utama yang menghubungkan kampung itu dan dua kampung lain iaitu Kampung Mensudut Lama serta Kampung Batu 10, ditenggelami air.

Tinjauan Bernama bersama JBPM di Kampung Lubok Lanjut petang tadi mendapati kampung tersebut seperti sebuah pulau apabila sekelilingnya ditenggelami banjir, namun kawasan rumah tidak dinaiki air.

Mengulas mengenai misi berkenaan, Rasidi berkata pihaknya bekerjasama dengan Jabatan Kebajikan Masyarakat (JKM) dan Kementerian Kesihatan (KKM) bagi menghulurkan bantuan makanan serta barang keperluan termasuk perubatan.

Sementara itu, seorang penduduk, Wahida Wahid, 47, yang ditemui di PPS Surau An Nur Kampung Lubok Lanjut berkata dia sangat bersyukur kerana mendapat bantuan daripada pihak bomba.

“Saya ada enam anak dan mengalami strok separuh badan, hendak ke mana-mana memang sukar. Terima kasih kepada pihak bomba kerana banyak membantu termasuk menyampaikan makanan dan ubat-ubatan untuk saya sekeluarga,” katanya.

Segamat terus mencatatkan mangsa tertinggi terjejas banjir di Johor dengan 3,340 orang daripada 905 keluarga masih ditempatkan di 42 PPS setakat pukul 4 petang tadi.


Konflik Ukraine: Tiga angkasawan Russia, AS bersama kembali ke bumi

Seorang angkasawan Amerika Syarikat (AS) dan dua angkasawan Russia dijadualkan berlepas dari Stesen Angkasa Antarabangsa (ISS) bersama-sama menaiki kapsul Soyuz kembali ke Bumi pada Rabu (30 Mac), walaupun permusuhan AS-Russia semakin meningkat berhubung perang di Ukraine.

Kapsul Soyuz Russia yang membawa Mark Vande Hei dari NASA dan rakan angkasawannya Anton Shkaplerov serta Pyotr Dubrov dijadualkan berlepas dari ISS pada jam 6.45 pagi GMT (2.45 petang waktu Malaysia) dan melakukan pendaratan payung terjun di tengah Kazakhstan hampir lima jam kemudian.

Zon pendaratan terletak kira-kira 400 kilometer ke timur laut kemudahan pelancaran angkasa Russia di Kosmodrom Baikonur di Kazakhstan.

Vande Hei, 55, yang menyelesaikan misi ISS keduanya, akan mencatat rekod angkawasan AS berada selama 355 hari berturut-turut di orbit, mengatasi rekod 340 hari sebelumnya yang dimiliki angkasawan Scott Kelly pada 2016, menurut NASA.

Rekod dunia sepanjang masa perseorangan tinggal paling lama di angkasa telah dipegang angkasawan Russia Valeri Polyakov yang menghabiskan lebih daripada 14 bulan di atas stesen angkasa Mir, sebelum kembali ke Bumi pada 1995.

Dubrov, 40, yang terbang ke ISS bersama Vande Hei pada April lalu dari Kosmodrom Baikonur, akan melengkapkan penerbangan angkasa lepas pertamanya, berkongsi 5,680 orbit Bumi dan lebih 240 juta kilometer di angkasa dengan Vande Hei, kata NASA.

Shkaplerov, 50, pula baharu sahaja menamatkan gilirannya sebagai komander ISS terbaharu, adalah veteran empat misi ke pos orbit, mengumpul 708 hari di angkasa, jauh melebihi jumlah kerjaya Vande Hei selama 523 hari, menurut NASA.

Shkaplerov memulakan tugas stesen angkasa itu pada Oktober lalu.

Penerbangan pulang bersama AS-Russia dari ISS diperhatikan dengan teliti ketika ketegangan memuncak antara Moscow dan Washington berhubung pencerobohan Russia ke atas Ukraine, yang telah merebak ke dalam kerjasama jangka panjang penerokaan angkasa antara dua bekas musuh Perang Dingin.

Mengumumkan sekatan ekonomi AS terhadap kerajaan Presiden Russia Vladimir Putin pada 24 Februari, Presiden AS Joe Biden mengarahkan sekatan eksport berteknologi tinggi terhadap Moscow yang menurutnya direka untuk “memburukkan” industri aeroangkasa Russia, termasuk program angkasa lepasnya.

Ketua Pengarah Agensi Angkasa Lepas Russia Roscosmos, Dmitry Rogozin kemudian menyelar tindakan itu yang disifatkannnya boleh “memusnahkan” kerjasama berpasukan ISS dan akan menyebabkan stesen angkasa lepas itu terkeluar dari orbitnya.

Minggu berikutnya, agensi berita Russia dikendalikan kerajaan, RIA Novosti, menyiarkan video palsu yang menggambarkan angkasawan melambai mengucapkan selamat tinggal kepada Vande Hei sebelum modul ISS Russia berpisah dari stesen angkasa dan terbang tanpanya sambil mendapat tepukan pegawai Russia di pusat kawalan misi – meninggalkan sebahagian lagi ISS terkeluar dari orbit.

Klip video itu, yang disifatkan oleh RIA Novosti sebagai “komik,” memainkan lagu balada cinta berbahasa Russia “Selamat tinggal,” oleh vokalis Russia Lev Leshchenko.

Pada masa yang sama, Rogozin mengumumkan bahawa Russia akan berhenti membekalkan atau memperbaiki enjin roket buatan Russia yang digunakan dua pembekal aeroangkasa AS kepada NASA, sambil mencadangkan angkasawan AS boleh menggunakan “batang penyapu” untuk pergi ke orbit.

NASA berkata kru ISIS melibatkan angkawasan AS dan Russia mengetahui apa yang berlaku di bumi, tetapi mereka tetap bekerjasama secara profesional.

Tiga kru ISS yang kembali digantikan tiga angkasawan yang terbang ke orbit pada 18 Mac, menyertai tiga lagi rakan sekerja AS, Vande Hei dan seorang angkasawan Jerman dari Agensi Angkasa Eropah.

Agensi angkasa lepas Russia kemudiannya menolak laporan media Barat yang mendakwa angkasawan Russia yang baru tiba telah memilih untuk memakai sut penerbangan kuning dengan hiasan biru – warna bendera negara Ukraine, sebagai menyokong Ukraine.

“Kadang-kadang kuning hanyalah kuning,” kata perkhidmatan akhbar Roscosmos di saluran Telegramnya. – Agensi


5,439 kes baharu, 0.95 Rt negara

Seramai 5,439 individu dikesan dijangkiti Covid-19 dalam tempoh 24 jam sehingga 12 tengah hari tadi, naik berbanding 4,879 kes positif yang direkodkan dalam tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata jumlah baharu itu menjadikan kumulatif kes positif sebanyak 2,638,221, dengan 2,537,204 pesakit telah sembuh.

Sehingga semalam, negara turut merekodkan 30,425 kes kematian, termasuk 6,153 pesakit yang meninggal dunia sebelum menerima rawatan di hospital atau dikategorikan sebagai kes ‘brought in death’ (BID).

Sementara itu, beliau turut memaklumkan kadar kebolehjangkitan Covid-19 atau Ro/Rt di seluruh negara pada jangkaan mengikut kes seharian semalam adalah sebanyak 0.95.

Data dikongsi beliau menunjukkan Perlis merekodkan kadar kebolehjangkitan tertinggi sebanyak 1.06; diikuti Kuala Lumpur dan Pulau Pinang (1.02); Melaka (1.01), manakala Kedah dan Pahang masing-masing Rt 1.00.

Sarawak kekal mencatat kadar kebolehjangkitan terendah sebanyak Rt 0.77.

Labuan yang semalam mencatat Rt 1.12 semalam hanya merekodkan dua kes.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Sehingga semalam sebanyak 65,153 kes masih aktif dengan 52,954 pesakit dikuarantin di rumah; 6,539 ditempatkan di PKRC; 5,151 dimasukkan ke hospital; dan 509 pesakit dirawat di unit rawatan rapi, termasuk 252 daripadanya memerlukan alat bantuan pernafasan.


MCA, MIC kekal sokong Muhyiddin, bidas Zahid tiada hala tuju

Pendirian Majlis Tertinggi (MT) UMNO yang dikeluarkan oleh Presidennya, Datuk Seri Ahmad Zahid Hamidi mengundang rasa tidak puas hati rakan parti komponen Barisan Nasional (BN) yang membidas tidak ada hala tuju.

MCA dan MIC menyifatkan tindakan Zahid tersebut sebagai tidak wajar dan sama sekali tidak bersetuju dengan gesaan supaya menarik sokongan terhadap kerajaan Perikatan Nasional (PN) yang dipimpin Perdana Menteri Tan Sri Muhyiddin Yassin.

“Kita tengok apakah tindakan UMNO terhadap Ahli Parlimen yang tidak bersetuju terhadap keputusan mesyuarat Majlis Kerja Tertinggi (MKT),” kata Presiden MIC, Tan Sri SA Vigneswaran dipetik portal.

Sementara itu, Setiausaha Agung MCA Chong Sin Woon berkata mereka akan kekal setia bersama PN sehingga Pilihan Raya Umum (PRU) akan datang dan tidak mengikut langkah UMNO yang mahu menarik sokongan terhadap Muhyiddin.

“Sehingga BN membuat keputusan rasmi yang baharu, MCA pada masa ini masih menyokong PN sehingga PRU akan datang, seperti mana keputusan yang dibuat oleh BN sebelum ini,” katanya dipetik dalam laporan sebuah portal.

Malam tadi, Zahid sekali lagi mengumumkan keputusan yang seakan sama semasa ketetapan Perhimpunan Agung UMNO 2020 tetapi kali ini dengan lebih keras menuntut supaya Muhyiddin berundur secara terhormat dan memutuskan UMNO menarik sokongan daripada kerajaan PN.

Zahid juga menuntut supaya PM baharu dilantik bagi menggantikan Muhyiddin bagaimanapun tidak menamakan individu yang layak untuk memegang jawatan nombor satu negara itu.

Bagaimanapun, Zahid berkata hanya PM sahaja berundur dan Menteri Kabinet sedia ada akan kekal.


Tanah runtuh: Muhyiddin ucap takziah kepada keluarga mangsa

Pengerusi Perikatan Nasional Tan Sri Muhyiddin Yassin mengucapkan takziah kepada keluarga mangsa tragedi tanah runtuh berhampiran Father Organic Farm, di Batang Kali, Selangor, awal pagi tadi (16 Disember 2022).

Bekas Perdana Menteri kelapan itu juga berharap keluarga mangsa terbabit tabah dan sabah menghadapi waktu yang mendukacitakan itu.

“Takziah kepada seluruh keluarga dan waris mangsa yang terkorban dalam tragedi tanah runtuh di Batang Kali pagi tadi.

“Saya berharap mereka tabah dengan ujian ini dan bersabar menghadapi saat yang mendukacitakan ini.

“Saya juga mendoakan kesembuhan segera kepada semua mangsa yang terselamat dan sedang menjalani rawatan di hospital,” katanya dalam kenyataan hari ini.

Beliau turut mengajak semua rakyat Malaysia untuk sama-sama berdoa agar semua mangsa yang masih hilang dapat ditemui segera dan berada dalam keadaan selamat.

“Terima kasih yang tidak terhingga kepada semua pihak yang terlibat dalam kerja-kerja mencari dan menyelamat khususnya pasukan keselamatan, agensi penyelamat dan pasukan perubatan yang bekerja keras sehingga ke saat ini bagi mencari dan menyelamatkan mangsa,” katanya.

Setakat ini, 16 individu, kebanyakannya wanita, termasuk seorang kanak-kanak lima tahun, antara yang dilaporkan terkorban dalam kejadian tanah runtuh di sebuah tapak perkhemahan diu kawasan itu.

Sekurang-kurangnya 17 individu lain dipercayai masih hilang, dan gerakan mencari dan menyelamat masih dilaksanakan pihak berkuasa.


168 rakyat Malaysia terkandas jadi sindiket penipuan kerja: PDRM

Seramai 238 warga tempatan menjadi mangsa sindiket penipuan bekerja di luar negara termasuk 168 orang yang masih terkandas di luar negara, kata Setiausaha Polis Diraja Malaysia (PDRM) Datuk Noorsiah Mohd Saaduddin.

Beliau berkata sebanyak 182 laporan berkaitan kes itu diterima PDRM sejak 2021 dan seramai 70 individu telah berjaya diselamatkan, lapor Bernama.

Katanya hasil soal siasat mendapati mangsa diperdaya menerusi iklan peluang kerjaya di Facebook sebagai pegawai khidmat pelanggan di luar negara dengan bayaran yang lumayan.

“Mangsa yang tertarik dengan tawaran itu akan menghubungi ejen melalui aplikasi WeChat, WhatsApp dan Messenger. Setelah mendapat persetujuan mangsa, ejen memaklumkan akan mengurus dan menanggung kos perbelanjaan perjalanan ke destinasi pekerjaan,” katanya dalam kenyataan hari ini.

Noorsiah berkata setelah tiba di destinasi, semua dokumen perjalanan dan telefon mangsa akan dirampas dan dimusnahkan.

Beliau berkata mereka seterusnya dikurung dan dikawal ketat serta akhirnya dipaksa bekerja untuk sindiket perjudian online, scammer, pelaburan, love scam dan lain-lain penipuan.

“PDRM kini sedang bekerjasama dengan Kementerian Luar Negeri, Aseanapol (Polis Negara ASEAN), Interpol (Pertubuhan Polis Jenayah Antarabangsa) bagi mengesan dan membawa pulang mangsa yang masih terkandas.

“Ahli keluarga atau kenalan mangsa yang mempunyai sebarang maklumat dinasihatkan membuat laporan polis sekiranya belum berbuat demikian dan jangan berurusan terus dengan pihak sindiket atau orang yang tidak dikenali,” katanya.

Sementara itu, Noorsiah berkata menerusi Op Pintas ‘Daya’ pada 3 Ogos lepas, enam individu termasuk dua wanita warga tempatan telah ditahan kerana disyaki terlibat kegiatan sindiket sama.

“Kesemua yang ditahan berumur lingkungan 33 hingga 45 tahun bagi membantu siasatan di bawah Seksyen 12 dan Seksyen 14 Akta Antipemerdagangan Orang dan Antipenyeludupan Migran 2007.

“Turut dirampas adalah telefon bimbit, komputer riba, modem, penghala, pemacu pena dan wang tunai,” katanya.

Beliau berkata operasi tersebut dijalankan dengan kerjasama Jabatan Tenaga Kerja Semenanjung Malaysia, Pasukan Petugas Majlis Antipemerdagangan Orang dan Antipenyeludupan Migran (MAPO) serta Kementerian Dalam Negeri.


BNM jelaskan OPR naik untuk kalibrasi semula dasar monetari

Bank Negara Malaysia (BNM) hari ini menekankan kepentingan untuk kalibrasi semula dasar monetari bagi mengelakkan keperluan bertindak agresif dalam menaikkan kadar faedah, kata Gabenor, Tan Sri Nor Shamsiah Mohd Yunus.

BNM baru-baru ini menaikkan Kadar Dasar Semalaman (OPR) sebanyak 25 mata asas kepada 2.00 peratus daripada 1.75 peratus, dan tindakan itu telah mengejutkan pasaran, lapor Bernama.

Beliau berkata sebarang pelarasan akan memberi kesan kepada pendeposit dan peminjam.

“Walaupun OPR yang lebih tinggi mungkin menjejaskan peminjam (dengan perlu membuat) pembayaran balik pinjaman yang lebih tinggi, namun ia juga mendorong pulangan deposit lebih tinggi bagi menggalakkan individu menyimpan untuk membina penampan kewangan mereka yang terjejas akibat Covid-19,” katanya kepada pemberita di sini, pada Jumaat.

Beliau berkata demikian selepas mengumumkan angka Keluaran Dalam Negara Kasar (KDNK) suku pertama 2022 Malaysia.


Pihak bangkit isu surat menteri PN tak faham undang-undang: PM

Pada 6 Oktober lalu, Ketua Pemuda UMNO Datuk Asyraf Wajdi Dusuki mempersoalkan sama ada Perdana Menteri (PM) Datuk Seri Ismail Sabri Yaakob masih mempunyai sokongan susulan tindakan 12 menteri Perikatan Nasional (PN) menghantar surat kepada Yang di-Pertuan Agong, menolak pembubaran Parlimen tahun ini.

“Apakah tindakan 12 Menteri PN (PPBM + PAS) mengutuskan warkah kepada KDYMM SPB Yang diPertuan Agong boleh dianggap hilangnya kepercayaan anggota kabinet terhadap Perdana Menteri?

“Jika menurut Klausa 4 Perkara 43 Perlembagaan Persekutuan seorang Perdana Menteri yang sudah hilang kepercayaan majoriti, beliau boleh menasihati Agong untuk membubarkan Parlimen atau meletakkan jawatan,” kata Asyraf dalam hantaran di Facebooknya.

Sehari kemudian pula, Setiausaha Agung UMNO Datuk Seri Ahmad Maslan berkata tindakan 12 menteri PN menghantar surat kepada Yang di-Pertuan Agong sebenarnya memberi gambaran sokongan kepada Ismail Sabri sebagai PM semakin berkurangan dalam kalangan anggota Kabinet.

“Semakin kurang keabsahaan. Kalau 100 peratus keabsahaannya sekarang cuma 60 peratus, 40 peratus sudah hilang.

“Sewajarnya isi kandungan surat dan penghantarannya tidak patut disebarkan,” katanya Ahli Parlimen Pontian itu pada sidang media ketika menghadiri Mesyuarat Perwakilan Puteri UMNO Bahagian Pontian di Dewan UMNO, Pontian.

Bagaimanapun, hari ini (9 Oktober) Ismail Sabri berkata keabsahan kerajaan pimpinannya masih kukuh dan tidak tergugat, malah menyifatkan pihak yang mempersoal dan membangkitkan isu itu tidak faham undang-undang hingga menimbulkan kekeliruan.

Walaupun 12 menteri Kabinet daripada PN menghantar surat kepada Yang di-Pertuan Agong menolak pembubaran Parlimen pada baki bulan tahun ini, keabsahannya sebagai PM tidak terjejas.

Menurut BH, Ismail Sabri menegaskan tidak timbul isu keabsahan kerajaan tergugat disebabkan surat berkenaan, sebaliknya perkara itu hanya dibangkitkan pihak yang tidak memahami undang-undang hingga menimbulkan kekeliruan.

Surat itu, yang ditandatangani oleh menteri dari Bersatu dan PAS, tidak menandakan hilang keyakinan terhadap kepimpinannya, kata PM.

Beliau menegaskan, tindakan itu tidak menjejaskan keutuhan kerajaan kerana sokongan kepada seseorang PM adalah tertakluk pada majoriti sokongan Ahli Dewan Rakyat dan bukan anggota Kabinet.

“Mereka hanya menulis surat membantah pembubaran Parlimen (tahun ini) dan tidak menyebut mengenai peletakan jawatan, dan kuasa untuk membubarkan Parlimen adalah dalam bidang kuasa perdana menteri dan Yang Di-Pertuan Agong.

“Jadi, isu kesahihan kerajaan tidak timbul, kerana sokongan daripada ahli Dewan Rakyat masih utuh,” kata Ismail Sabri kepada media selepas menghadiri sambutan Maulidur Rasul peringkat kebangsaan di Pusat Dagangan Dunia di ibu negara.

“Dalam Perlembagaan, hilang sokongan adalah apabila ahli Dewan Rakyat menarik diri (daripada menyokong Perdana Menteri). Ini kena faham. Ramai yang tak faham Perlembagaan dan bila bercakap tak ikut Perlembagaan, itu yang orang jadi keliru.

“Sokongan itu adalah sokongan ahli Dewan Rakyat. Kalau mereka tarik diri dan kurang daripada 112, majoriti mudah, kerajaan tumbang seperti yang berlaku pada Tan Sri Muhyiddin Yassin.

“Sebab itu (ketika itu) seluruh Kabinet terpaksa meletakkan jawatan. Tapi kalau sokongan pada ahli Dewan masih kekal, tak ada perubahan, tak ada isu mengatakan kerajaan tumbang,” katanya.


Bolehkah calon muda PRU pikul tanggungjawab besar?

Pilihan Raya Umum Ke-15 (PRU-15) kali ini menyaksikan ramai muka baharu mewarnai senarai calon yang masih muda.

Mengikut pecahan usia bawah 50 tahun, di peringkat Parlimen, seramai 19 calon berusia 21 hingga 29 tahun, 129 calon (30 hingga 30 tahun) dan 241 calon (40 hingga 49 tahun).

Bagi Dewan Undangan Negeri (DUN) pula, seramai 17 calon berusia 21 hingga 29 tahun, 75 calon (30 hingga 39 tahun) dan 106 calon (40 hingga 49 tahun).

Persoalannya, mampukah calon muda  yang masih baharu dalam dunia politik memikul tanggungjawab untuk membawa suara rakyat?

Dalam pada itu, Dekan Program Komunikasi Media Baharu, Fakulti Kepimpinan dan Pengurusan, Universiti Sains Islam Malaysia (USIM), Prof. Madya Dr. Mohd. Faizal Kasmani berkata, penampilan belia sebagai calon PRU15 kali ini menunjukkan usaha parti-parti politik dalam meremajakan parti.

“Sebagai calon muda dan baharu, sudah tentu mereka turut berdepan cabaran untuk mendapatkan undi daripada pengundi di kawasan setempat.

“Pertama sekali mereka kena kenali dan tahu kawasan di situ. Walaupun ada yang kata parti penting, tetapi keadaan sekarang sama rata berbanding dahulu yang mana ada pihak dominan.

“Semua parti dilihat sama rata dan sebab itulah, pilihan raya kali ini sangat menarik. Rakyat keliru tidak tahu hendak memilih calon, jadi ini peluang tonjolkan diri serta mengenali sesuatu kawasan tersebut,” ujarnya.

Tambah beliau, walaupun era sosial media pada masa ini memberi kelebihan dalam menjalankan kempen, namun kempen konvensional dari rumah ke rumah dan bertemu pengundi secara bersemuka juga penting.

“Media sosial sangat ‘berkuasa’ terutama untuk mencapai kumpulan pengundi 40 tahun ke bawah tapi kempen secara tradisional juga penting,” katanya.

Ujarnya, penampilan calon muda juga bukan bermaksud mesti menang, namun pencalonan pada PRU15 adalah langkah pertama untuk bergerak dan meneruskan perjalanan dalam dunia politik.

Dalam pada itu, bekas pengacara stesyen televisyen, TV Alhijrah, Nurul Fadzilah Kamaluddin yang juga Ketua Srikandi Muda Bersatu antara muka baru yang bertanding PRU15 kali ini.

Nurul Fadzilah dilihat berpotensi menarik sokongan pengundi muda iaitu pengundi 18 tahun di kawasan Parlimen Setiawangsa.

Sebelum menceburi arena politik, Nurul Fadzilah pernah melakukan kerja kebajikan bersama badan bukan kerajaan (NGO). Bahkan, dia juga pengamal undang-undang sivil dan mempunyai syarikat guaman sendiri.

“Lazimnya aktiviti membantu orang ramai ini saya lakukan pada hujung minggu. Kami sangat aktif ketika pandemik melanda negara bermula 2020 sehingga kini,” katanya.

Antara program dianjurkan ialah Bakul Makanan dan Bakul Bayi Prihatin.

“Kecintaan dengan aktiviti kemasyarakatan dan kebajikan membuatkan hati saya sangat tenang. Ia memberi kepuasan yang sukar digambarkan.

“Setiap pemberian yang diberi kadangkala ada antara mereka yang selitkan doa untuk saya. Ketika itu rasa hati sangat tenang dan puas dapat bantu ramai orang,” katanya.


Rancangan pendatang haram serbu Masjid Al-Aqsa besar-besaran gagal

Lebih 1,000 pendatang haram Israel menyerbu kompleks Masjid Al-Aqsa tatkala ketegangan memuncak terhadap rancangan menceroboh secara besar-besaran hari ini, lapor agensi berita Palestin.

Dalam kenyataannya, Jabatan Wakaf Islam di Baitulmaqdis berkata 1,210 pendatang haram Israel memacah masuk ke kompleks menerusi Gerbang al-Silsila dan Gerbang al-Magharib yang dikawal pasukan keselamatan rejim Zionis Israel (IDF), dan melakukan ritual keagamaan Yahudi.

Menurut saksi sekumpulan pendatang haram Israel pada mulanya menyerbu kompleks itu menerusi Gerbang Huta (Gerbang Pengampunan) dan Gerbang King Faisal, tetapi dihalang rakyat Palestin yang sedang beribadat Masjid Al-Aqsa.

Kumpulan pendatang haram Israel itu sebelum ini mengajak penyokongnya memasuki pekarangan Masjid Al-Aqsa secara besar-besaran untuk meraikan apa yang mereka gelar ‘hari pemusnahan kuil’ pada zaman purba.

Kumpulan Pergerakan Kedaulatan juga merancang satu perarakan di sekeliling tembok Bandar Lama Baitulmaqdis.

Masjid Al-Aqsa, masjid suci ketiga umat Islam, turut dikenali di kalangan penganut Yahudi sebagai ‘The Temple Mount’ yang mendakwa ianya adalah tapak bagi dua kuil mereka pada zaman purba.

Terdahulu, puluhan anggota IDF mula menyerbu pekarangan Al-Aqsa melalui pintu al-Silsila dan pintu al-Magharib sebelum menyerang umat Islam bagi membolehkan pendatang haram itu masuk.

Polis rejim Zionis turut melepaskan gas pemedih mata dan bom pegun ketika menghalau umat Islam keluar dari pekarangan masjid berkenaan.

Polis rejim Zionis juga menutup bangunan utama di dalam kawasan tanah suci itu menyebabkan ratusan umat Islam terkurung di dalamnya. Pada masa sama ratusan pendatang haram mula masuk ke pekarangan Masjid Al-Aqsa yang dikosongkan. – Agensi


Bersatu Kedah lapor SPRM MP UMNO didakwa terima wang UKSB

Parti Bersatu Kedah hari ini membuat laporan kepada Suruhanjaya Pencegahan Rasuah Malaysia (SPRM) berhubung Ahli Parlimen (MP) UMNO yang nama mereka turut disebut menerima wang daripada Ultra Kirana Sdn Bhd (UKSB) dalam perbicaraan kes rasuah Datuk Seri Ahmad Zahid Hamidi.

Laporan itu dibuat oleh Ketua Penerangan Bersatu Negeri Khairul Anuar Ramli di pejabat SPRM di Alor Setar, pagi tadi.

“Selesai membuat laporan kepada pihak SPRM Kedah berhubung keterangan bekas Pengurus UKSB David Tan Siong Sun di mahkamah dalam perbicaraan Datuk Seri Zahid Hamidi,” kata dalam kenyataan ringkas hari ini.

Laporan itu dibuat terhadap Menteri Kesihatan, Khairy Jamaluddin Abu Bakar; Menteri Perumahan dan Kerajaan Tempatan Datuk Seri Reezal Merican Naina Merican; Menteri Pertahanan Datuk Seri Hishammuddin Hussein; dan bekas Menteri Luar Datuk Seri Anifah Aman.

Laporan itu dibuat bagi membolehkan SPRM menyiasat sama ada David Tan membuat kenyataan itu atas sogokan mana-mana pihak atau tidak.

Semalam Khairul Anuar mencabar MP UMNO yang nama mereka disebut oleh David Tan supaya mengikut langkah Presiden Bersatu Tan Sri Muhyiddin Yassin, menafikan menerima wang daripada UKSB.

Muhyiddin sebelum ini menyifatkan keterangan mahkamah yang mendakwa kononnya beliau turut menerima wang tunai RM1.3 juta daripada UKSB, adalah pernyataan palsu.

Bekas Perdana Menteri itu menjelaskan pada tarikh yang disebut oleh saksi pendakwaan itu, beliau menjalani pembedahan kanser dan mengambil cuti selama beberapa bulan untuk rawatan lanjut.

“Tugasan saya sebagai Menteri Dalam Negeri telah diambil alih oleh Perdana Menteri (ketika itu) Tun Dr Mahathir Mohamad dan mendapat liputan meluas media massa,” kata Muhyiddin.

Terdahulu David Tan mendakwa lima lagi ahli politik yang menerima dana daripada UKSB ialah Khairy; Reezal Merican; Hishammuddin; Datuk Seri Mohd Shafie Apdal; dan Anifah.

Zahid, 69, kini berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian terbabit.

Bagi tujuh lagi pertuduhan, Zahid didakwa sebagai menteri sama ketika itu, mendapatkan untuk dirinya wang tunai SG$1,150,000; RM3 juta, 15,000 Swiss Franc dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Zahid didakwa melakukan semua kesalahan itu di Sri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.


Pencarum faham langkah kerajaan tak benarkan keluar KWSP: MB Selangor

Langkah kerajaan tidak membenarkan pengeluaran Kumpulan Wang Simpanan Pekerja (KWSP) sudah difahami pencarum, dakwa Datuk Seri Amirudin Shari.

Menteri Besar Selangor itu berkata isu pengeluaran wang KWSP itu sudah tidak dibangkitkan lagi sekarang selepas diberikan penerangan secara jelas oleh badan berkanun tersebut sebelum ini.

Menteri Besar Selangor, Datuk Seri Amirudin Shari berkata, berdasarkan pemerhatian dan laporan yang diterimanya, orang ramai kini sedar simpanan KWSP tidak lagi dibenarkan untuk pengeluaran khas.

“Kaunter KWSP paling ramai yang datang bertanyakan tentang pengeluaran simpanan. Ramai yang tanya kenapa tidak boleh dikeluarkan dan sebagainya. Saya dapat lihat banyak yang puas hati dengan penjelasan daripada pihak KWSP,” katanya dipetik laporan Utusan Malaysia.

Amirudin terdahulu menghadiri Karnival Jom Heboh Generasi Muda, malam tadi.

Terdahulu, beberapa siri gerakan dilakukan pelbagai pihak termasuk individu, organisasi bukan kerajaan (NGO) dan parti politik bagi mendesak kerajaan membenarkan pengeluaran seterusnya tabungan KWSP bagi menampung peningkatan kos sara hidup.

Bagaimanapun, Perdana Menteri, Datuk Seri Anwar Ibrahim sebelum ini menegaskan kerajaan tidak akan membenarkan pengeluaran simpanan hari persaraan itu sekali lagi walaupun keputusan yang dibuat itu bukan sesuatu yang popular.

Dalam pada itu, Amirudin yang juga Naib Presiden PKR memaklumkan, beliau bersedia menghadiri Perhimpunan Agung UMNO (PAU) 2023 bermula 7 Jun ini apabila menerima jemputan rasmi daripada parti itu.

“Insya-Allah jika dijemput saya akan datang ke perhimpunan tersebut. Namun kena tengok juga kesesuaian masa untuk saya hadir,” ujarnya.


Pengguna media sosial kritik Fahmi benda mudah pun sudah gelabah

Menteri Komunikasi dan Digital, Fahmi Fadzil dikritik pengguna media sosial selepas meluahkan kemarahan dengan sebuah laporan biasa oleh sebuah akhbar yang memetik penganalisis sebagai menjangkakan Kadar Dasar Semalaman (OPR) akan naik dalam beberapa bulan ini.

Laporan Berita Harian itu antara lain melaporkan penganalisis menjangkakan Bank Negara Malaysia (BNM) menaikkan OPR sebanyak 25 mata peratusan seawal Julai ini.

Pandangan pakar itu berdasarkan unjuran perkembangan ekonomi yang dipacu permintaan domestik kukuh ekoran pemulihan pekerjaan dan paras pendapatan lebih baik.

Bagaimanapun, Fahmi yang sebelum ini dikritik di sebalik pendekatan beliau menguruskan kebebasan akhbar, menyifatkan laporan itu ‘fitnah’.

“Ini Fitnah. Rencana dengan jelas kata ini pandangan penganalisis, bukan keputusan bank negara mahupun kerajaan,” katanya dalam catatan di Facebook.

“Berita Harian Online wajib betulkan dan jelaskan.”

Ia kemudian diikuti dengan Fahmi mengumumkan akan berjumpa dengan pengurusan akhbar tersebut.

Komen Fahmi itu mengundang kritikan pengguna media sosial yang menasihatkan beliau supaya memahami laporan yang diterbitkan.

Ramai pengguna media sosial turut menekankan perkataan ‘dijangka’ yang bermakna kenaikan OPR itu tidak semestinya akan berlaku.

“YB Fahmi Fadzil cuba faham sikit. Dia cakap dijangka bukannya dia cakap sah akan naik. Cari kamus dewan bahasalah YB cari apa maksud dijangka,” tulis pengguna Facebook Faizal Ariffin.

“Dijangka. Maknanya diambil dari sumber-sumber yang buat kajian.

“Benda mudah pun gelabah,” tulis seorang lagi pengguna Facebook Firdaus Saleh.

“Ini jangkaan dari analisis. Celah mana fitnahnya.

“Benda ini dikira fitnah, serius lah YB.. Bukan PH wira kebebasan bersuara ke?” kata pengguna Facebook Khairil Anwar.

Sementara itu, pengguna media sosial yang dilihat bersetuju dengan pandangan Fahmi menggesa supaya syarikat akhbar itu dikenakan tindakan tegas.

“Panggil editor kanan bagi surat tunjuk sebab, suruh dia sediakan jawapan dalam masa 48jam/2hari.

“Kena tegas tanpa beri muka kepada pihak yang terbabit!” tulis salah seorang pengguna Facebook Shidi Shidiamin di ruangan komen itu.

Ini bukan kali pertama Fahmi menerima kritikan ramai sejak menyandang portfolio itu, yang sebahagian besarnya dilihat sebagai bertanggungjawab ke atas organisasi media di negara ini.

Awal bulan ini, beliau mempersoalkan hasil tinjauan yang dijalankan oleh beberapa agensi media pada 100 hari pertama kerajaan berkata, penemuan itu tidak boleh dipercayai dan tidak benar-benar mencerminkan pandangan rakyat. – Warta Rakyat


Seoul, Sydney perketat peraturan kekang penularan varian Delta

Kores Selatan dan Australia masing-masing hari ini mengisytiharkan peraturan Covid-19 yang lebih ketat di Seoul dan Sydney bagi mengekang penularan varian Delta.

Perdana Menteri Korea Selatan Kim Boo-kyum berkata kawasan metropolitan Seoul memasuki tahap empat penjarakan sosial selama dua minggu mulai Isnin ini.

Di Korea Selatan penjarakan sosial dibahagikan kepada empat peringkat di mana yang keempat adalah paling ketat.

Kota metropolitan Seoul dengan populasi 25 juta penduduk, sebelum ini diletakkan pada tahap dua, yang melarang perhimpunan lebih daripada empat individu dan tidak boleh makan minum di dalam restoran selepas jam 10 malam.

Peraturan baharu berkuat kuasa Isnin ini akan melarang perhimpunan lebih daripada dua orang selepas jam 6 petang, termasuk di restoran.

Kebanyakan acara awam, termasuk pameran, pertunjukan dan perhimpunan dilarang sama sekali, sementara perkahwinan dan kematian hanya boleh dihadiri ahli keluarga terdekat.

“Kerana ini adalah langkah penjarakan sosial tahap paling tinggi dan tidak ada tahap lagi yang lebih tinggi,” kata Kim yang meminta orang ramai mematuhi peraturan baharu itu mulai hari ini jika perlu.

Menteri Pelajaran Yoo Eun-hae pula berkata sekolah di Seoul dan sekitarnya akan ditutup dan semua pelajar akan mengikuti sesi pembelajaran menerusi dalam talian bermula Rabu sehingga cuti musim panas berakhir.

Sesi pembelajaran ini turut membabitkan tadika, sekolah rendah, menengah dan tinggi selain sekolah pendidikan khas.

Semalam, Seoul melaporkan 1,316 kes baharu Covid-19, dengan 1,236 daripadanya adalah jangkitan tempatan, kata Badan Kawalan dan Pencegahan Penyakit (KDCA).

Pesuruhjaya KDCA Jeong Eun-kyeong berkata jangkitan varian Delta menunjukkan peningkatan sepanjang masa dan boleh menjadi virus dominan pada Ogos.

“Kes varian Delta meningkat di kalangan individu lebih aktif berusia 20-an dan 30-an, dan cenderung tidak mempunyai simptom atau hanya mengalami gejala ringan,” kata Jeong.

Sementara itu, Sydney juga mengumumkan langkah memperketatkan peraturan kawalan Covid-19 susulan penularan varian Delta di bandar raya itu sehingga 16 Julai ini dan akan disambung sekiranya diperlukan.

Mulai hari ini orang ramai di Sydney hanya boleh membeli-belah barang keperluan, tidak dibenar bersenam dalam kumpulan lebih daripada dua individu dan tidak boleh keluar melebihi 10 kilometer dari kediaman mereka, kecuali jika kecemasan.

Sejumlah 44 kes baharu Covid-19 dilaporkan di New South Wales sehingga jam 8 malam tadi, kata Ketua Menteri New South Wales, Gladys Berejiklian hari ini.

Katanya sehingga semalam sembilan peratus penduduk New South Wales menerima dua dos vaksin – masih di bawah sasaran peringkat nasional sebanyak 10.18 peratus daripada jumlah penduduk melebihi usia 16 tahun.

“Jangan berfikir bahawa kerajaan New South Wales berpendapat bahawa kita dapat hidup dengan (virus) ini ketika kadar vaksinasi kita hanya pada 9%.

“Kerana jika kita memilih untuk hidup dengan ini (virus) sementara kadar vaksinasi adalah 9%, kita akan melihat ribuan dan ribuan kemasukan ke hospital dan kematian,” katanya. – Agensi


MP pembangkang tidak sertai MOU tidak dapat peruntukan sama rata

Kerajaan hanya akan memberi peruntukan sama rata kepada Ahli Parlimen (MP) pembangkang yang menandatangani Memorandum Persefahaman (MOU) bersama pada 13 September lalu.

Bagaimanapun, Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar memberitahu isu berhubung peruntukan tersebut akan dibawa ke mesyuarat Jawatankuasa MOU Transformasi dan Kestabilan Politik akan datang untuk dibincangkan sebelum dimuktamadkan.

“Hanya Ahli Parlimen terlibat saja bakal diberi dulu. Selepas itu (yang belum dapat) saya akan bawa dalam mesyuarat akan datang,” katanya di Dewan Rakyat.

Beliau berkata demikian menjawab soalan tambahan daripada Ketua Pembangkang, Anwar Ibrahim yang memohon semua MP pembangkang diberi peruntukan sama rata.

Anwar berkata MOU dengan kerajaan sebelum ini menyatakan akan mempertahankan hak dan tanggungjawab Pakatan Harapan (PH) untuk semak imbang mengawasi, meneliti, dan memastikan kerajaan bertanggungjawab pada Parlimen.

“Saya selaku Ketua Pembangkang secara konsisten dari awal memang memohon supaya peruntukan sama diberikan kepada semua pembangkang walaupun tidak terikat dengan MoU,” katanya.

Pembaharuan Parlimen Perkara 3.5 MOU antara PH yang dimeterai antara kerajaan Persekutuan pada 13 Sepember lalu menetapkan peruntukan sama rata kepada semua MP yang terlibat dalam persefahaman itu.

Putrajaya dan blok pembangkang, PH menandatangani MOU pada 13 September lalu yang menyaksikan kedua-dua pihak mencapai persefahaman dalam beberapa aspek bagi mencapai kestabilan politik dalam negara.

Melalui MOU itu kerajaan menjanjikan beberapa pembaharuan termasuk reformasi Parlimen, Undi18, had jawatan seseorang PM dan kebebasan badan kehakiman.

Sebagai balasan, PH yang menjadi blok pembangkang terbesar di Dewan Rakyat akan menyokong atau berkecuali dalam undian Bajet 2022 dan undang-undang perbekalan atau kewangan berkaitan dengannya.

Ia dengan syarat penggubalan belanjawan dan rang undang-undang (RUU) yang berkaitan dengannya dirunding dan dipersetujui secara bersama antara kerajaan dan PH.

PH juga akan menyokong atau berkecuali dalam sebarang RUU yang boleh ditafsirkan sebagai undi percaya, dengan syarat perangkaannya turut dirunding dan dipersetujui secara bersama.


Bekerjasama dengan DAP bermakna UMNO sudah menipu orang Melayu, kata Tun Abdul Hamid

UMNO melakukan penipuan terbesar kepada orang Melayu dengan langkah bersetuju untuk bersekongkol dengan DAP dalam membentuk kerajaan baharu, kata Tun Abdul Hamid.

Bekas Ketua Hakim Negara itu menyifatkan keputusan UMNO untuk bersama kerajaan Pakatan Harapan (PH) yang terdapat juga DAP tidak boleh diterima sama sekali dan ia satu penipuan yang jelas pengundi khususnya orang Melayu semasa Pilihan Raya Umum Ke-15 (PRU-15) lalu.

“Bagi saya, bahawa UMNO-BN (Barisan Nasional) berkecuali pun saya kecewa kerana ia sepatutnya bergabung dengan PN untuk menghalang PH berkuasa.

“Bergabung dengan PH tidak boleh diterima langsung. Ia adalah satu penipuan kepada pengundi-pengundi Melayu,” katanya dalam satu kenyataan di blognya hari ini.

Tun Abdul Hamid juga mempersoalkan sokongan majoriti Ahli Parlimen (MP) yang didakwa dimiliki Anwar untuk menjadikannya seorang Perdana Menteri (PM) kerana tidak jelas dinyatakan parti mana satu yang menyokongnya.

“Tidak pula disebut parti-parti yang bersetuju bergabung dengan PH dan berapa orangkah ahli-ahli Dewan Rakyat (DR) yang menyokong Datuk Seri Anwar Ibrahim.

“Dengan pelantikan ini tercapailah cita-cita Anwar setelah sekian lama menunggu. Apa yang akan dilakunya selepas ini sama-samalah kita menunggu untuk melihatnya,” katanya lagi.

Jelasnya, DAP paling licik dalam memainkan peranan mereka apabila berdiam diri sepanjang rundingan antara UMNO dengan Anwar berjalan untuk memastikan rancangan tersebut berjaya.

“Yang paling licik adalah DAP. Dengan menutup mulut dan tidak menampakkan muka mereka sepanjang kempen PRU-15 dan rundingan bergabung selepas PRU-15, mereka tidak membangkitkan kecurigaan orang Melayu terhadapnya seperti sebelumnya,” katanya lagi.

Perkara paling tidak boleh diterima sama sekali menurut Tun Abdul Hamid bagaimana seorang Presiden UMNO, Datuk Seri Ahmad Zahid Hamidi boleh bertindak menipu Yang di-Pertuan Agong demi semata-mata mahu memastikan cita-cita Anwar menjadi kenyataan.

“Saya tidak faham bagaimana sepuluh orang ahli-ahli Dewan Rakyat UMNO yang pada mulanya membuat SD (akuan berkanun) menyokong Tan Sri Muhyiddin Yassin itu boleh menarik balik SD mereka.

“Takut sangatkah kepada Zahid dan dipecat? Saya juga tidak faham bagaimana ahli-ahli MKT (Majlis Kerja Tertinggi UMNO) yang berkali-kali mengundi untuk berkecuali, boleh menerima keputuan (siapa?) bahawa UMNO-BN bersetuju menyokong Anwar sebagai PM dan bergabung menubuh kerajaan dengan PH.

“Takut sangatkah mereka kepada DS Zahid? Adakah mereka juga bersekongkol untuk berbohong?” katanya lagi.

Secara peribadi, Tun Abdul Hamid berkata rasa tertipu dengan pendirian pemimpin UMNO dan mengucapkan selamat tinggal kepada parti utama orang Melayu tersebut kerana berbohong kepada rakyat dan pengundi khususnya orang Melayu itu.

“Biar apa pun, saya merasa tertipu. Saya sudah tidak percaya kepada pemimpin-pemimpin UMNO lagi. Selamat tinggal UMNO,” tegasnya lagi.


Dua bekas ADUN UMNO di Melaka dakwa ditawar sertai PH

Dua bekas Ahli Dewan Undangan Negeri (ADUN) UMNO yang menjadi punca krisis di Melaka sedang menimbang untuk menyertai parti dalam gabungan Pakatan Harapan (PH) selepas terdapat tawaran kepada mereka.

Dua ADUN UMNO yang dipecat itu, Datuk Nor Azman Hassan (Pantai Kundor) dan Datuk Seri Idris Haron (Sungai Udang) bakal membuat pengumuman tersebut dalam masa terdekat apabila tarikh Pilihan Raya Negeri (PRN) Melaka diumumkan Suruhanjaya Pilihan Raya (SPR) nanti.

Dua ADUN UMNO itu antara empat ADUN yang menarik sokongan terhadap kerajaan pimpinan Ketua Menteri, Datuk Seri Sulaiman Md Ali baru-baru sehingga mengakibatkan pembubaran Dewan Undangan Negeri (DUN) Melaka.

Nor Azman berkata, setakat ini beliau dan Idris sudah menerima tawaran daripada beberapa pemimpin PH untuk menyertai parti masing-masing tetapi masih membuat pertimbangan sewajarnya.

“Saya dan Datuk Seri (Idris) akan buat keputusan parti mana yang akan kami sertai pada waktu sesuai sebelum PRN tetapi yang dua orang lagi (ADUN Pengkalan Batu, Datuk Norhizam Hassan Baktee dan ADUN Telok Mas, Datuk Noor Effandi Ahmad), saya tidak tahu,” katanya semasa sidang media bersama Idris di Pantai Puteri, Tanjung Kling hari ini.

Jelasnya, keputusan tersebut penting bagi memastikan kedua-dua mereka bukan setakat menang, malah mampu membentuk kerajaan negeri selepas itu.

Nor Azman enggan mengulas parti atau pemimpin yang menghubungi mereka dan membuat tawaran menyertai gabungan PH itu.

Katanya, beliau akan mempertahankan kerusi Pantai Kundor yang dimenanginya pada Pilihan Raya Umum Ke-14, manakala Idris pula akan mempertahankan kerusi Sungai Udang yang sudah dimenanginya selama dua penggal.


Kerajaan digesa siasat punca kenaikan harga konkrit dan simen

Kementerian Perdagangan Dalam Negeri dan Kos Sara Hidup (KPDN) diminta menyiasat punca kenaikan harga konktrit dan simen yang mendadak sejak November 2020.

Kenaikan mendadak kos barang asas yang digunakan oleh pemaju itu membimbangkan kerana jika tidak ditangani segera ia boleh memberi implikasi kewangan yang buruk dan menjejaskan industri pembinaan.

Persatuan Pembina Johor, Persatuan Pembina Melaka, Persatuan Kontraktor Perak dan Persatuan Pembina Pulau Pinang dalam satu kenyataan bersama berharap agar isu itu mendapat perhatian KPDN dan diselesaikan dengan segera.

“Kami juga ingin memanjangkan rayuan kepada kementerian untuk membuat semakan, sama ada terdapat mana-mana pihak yang mungkin telah melanggar Akta Persaingan yang melarang perjanjian antipersaingan dan penyalahgunaan kedudukan dominan dalam pasaran semasa pelaksanaan kenaikan harga ini,” katanya.

Menurut kenyataan itu, kenaikan sekali lagi harga konkrit dan simen sebanyak 15 peratus pada bulan lepas setelah ia meningkat sebanyak 15 peratus pada Mac, bakal menjejaskan seluruh industri pembinaan dan meletakkanya dalam keadaan tertekan.

“Bagaimanapun, kami berharap semua pihak dalam industri pembinaan dapat meneruskan persekitaran perniagaan yang sememangnya sukar ketika ini dengan cara yang lebih mampan,” katanya.


Lebih 75,000 rakyat Britain berisiko maut dalam tempoh 5 bulan

Kerajaan Britain sedang menghadapi tekanan dan berdepan keadaan terdesak dalam mencegah penularan varian baharu Omicron yang semakin berleluasa.

Keadaan itu menjadi bertambah buruk apabila sekumpulan pakar kesihatan di United Kingdom (UK) meramalkan angka korban akibat Covid-19 di negara itu boleh mencapai sehingga 75,000 dalam tempoh lima bulan.

Sehubungan itu, semua menteri di negara itu bertungkus-lumus mencari jalan penyelesaian terbaik untuk memastikan keadaan itu tidak terjadi.

Sekolah Kesihatan dan Perubatan Tropika London turut meramalkan, sekiranya pihak kerajaan melakukan ‘pelan B’ dengan mengarahkan semua pekerja berkerja di rumah dan mewajibkan pemakaian pelitup muka di tempat seperti di pengangkutan awam, angka korban dan jangkitan baharu akibat Covid-19 mungkin dapat dikurangkan ke 25,000 kes.

Penutupan sejumlah tempat hiburan dan mengenakan sekatan perhimpunan pada awal tahun depan juga dapat mengurangkan kadar kemasukan pesakit ke hospital dan kematian.

Namun begitu, barisan kepemimpinan utama cuba menafikan keadaan tersebut dengan menyatakan tiada bukti kukuh menunjukkan varian baharu itu mampu membuatkan lonjakan kes kematian dan kemasukan ke hospital.

Ahli Parlimen dari Parti Konservatif, Peter Bone memaklumkan pihak kerajaan wajib berpegang pada beberapa perspektif dan tidak ‘menutup semua jalan’ untuk setiap keadaan yang ‘mungkin tidak akan berlaku’.

“Kita perlu lakukan pendekatan yang lebih seimbang dan biarkan negara membuat keputusan sendiri kerana setiap keputusan boleh memberi impak terhadap pelbagai perkara, termasuk kesihatan mental rakyat dan sektor perniagaan,” jelasnya.

Sehingga kini, jumlah rakyat Britain yang masih tidak divaksin dianggarkan sebanyak lima juta dan keadaan itu bakal menjadi penyumbang utama kepada lonjakan kes jangkitan serta kematian.


Pengganas wanita serang ibu pejabat polis di Jakarta ditembak mati

Polis menembak mati seorang wanita disyaki pengganas yang menyerang Markas Besar Kepolisian (Ibu Pejabat Polis Republik Indonesia) di Jakarta, menggunakan senjata api, hari ini.

Ketua Polis Indonesia, Listyo Sigit Prabowo berkata, suspek berusia 25 tahun itu memasuki kawasan Mabes Polri kira-kira jam 4.30 petang tadi dan disyaki membawa senjata api.

“Suspek memasuki melalui pintu masuk belakang Mabes Polri, kemudian melepaskan empat tembakan di satu pos kawalan Mabes Polri, dan dua das tembakan kepada anggota polis di kawasan berkenaan. Anggota polis kemudiannya bertindak menembak suspek, ” katanya.

Hasil siasatan awal mendapati suspek, berinitial ‘ZA’ berasal dari Ciracas, Jakarta Timur, berideologi fahaman pertubuhan pengganas Negara Islam Iraq dan Syria (Daesh), dan merupakan bekas mahasiswa di sebuah institusi pengajian tinggi.

“Yang bersangkutan adalah tersangka atau pelaku ‘lone wolf’ yang berideologi radikal ISIS.

“(Hasil siasatan awal) (suspek) juga melakukan hantaran di akaun Instagramnya dalam tempoh 21 jam lepas, yang memuat turun bendera Daesh, selain itu di aplikasi ‘WhatsApp Group’ keluarganya, suspek juga mengucapkan pamit (selamat tinggal),” katanya.

Menurut Listyo, sehingga kini sebanyak 23 suspek pengganas ditahan di beberapa kota di Indonesia termasuk lima di Jakarta. – Agensi


Tamatkan lesen judi muktamad, tidak akan dikaji lagi: MB Kedah

Kerajaan Kedah tidak akan mempertimbangkan semula keputusan menamatkan semua lesen perjudian dan loteri di negeri itu, kata Menteri Besar Datuk Seri Muhammad Sanusi Md Nor.

Beliau berpandangan bahawa perjudian bukan isu untuk satu kaum saja, sebaliknya ia sudah merosakkan semua kaum di negara ini.

“Tidak akan ada pertimbangan semula (terhadap keputusan berkenaan). Ini bukan isu satu kaum saja… judi merosakkan semua kaum.

“Judi tidak pernah menjadi alat membentuk keharmonian kaum,” katanya menurut BH hari ini (3 Januari 2023).

Media sebelum ini melaporkan Setiausaha DAP Kedah, Teh Swee Leong, berkata Kerajaan Kedah diharap dapat mempertimbangkan semula keputusan itu bagi mengekalkan keharmonian kaum dan mengawal masalah sosial.

Swee Leong mendakwa, tindakan tidak membenarkan premis judi dibuka dilihat akan memberi lebih banyak masalah kepada masyarakat kerana ia secara tidak langsung menggalakkan kegiatan perjudian haram.

Mengulas lanjut, Muhammad Sanusi berkata, Swee Leong diminta membuktikan terlebih dahulu bahawa perjudian boleh membentuk keharmonian kaum.

Beliau menjelaskan, ini kerana keharmonian kaum hanya boleh dibentuk melalui aktiviti seperti integrasi di sekolah, sukan, silang seni budaya dan bahasa pertuturan yang sama.

“Suruh dia buktikan judi boleh membentuk keharmonian kaum,” katanya.

Media kelmarin melaporkan semua operasi premis perjudian dan loteri di Kedah kini ditamatkan sepenuhnya susulan keputusan kerajaan negeri ini untuk tidak lagi memperbaharui lesen perjudian yang tamat tempoh pada 31 Disember lalu.

Sehubungan itu, Muhammad Sanusi mengarahkan pihak berkuasa tempatan (PBT) memantau dan memastikan semua premis berkaitan mematuhi arahan berkenaan yang diputuskan pada November 2021.


Gempa: Erdogan isytihar darurat 3 bulan di 10 wilayah, 13 juta terjejas

Recep Tayyip Erdoğan mengisytiharkan 10 wilayah yang terjejas akibat gempa bumi yang dahsyat di selatan Turkiye semalam (6 Februari) sebagai zon bencana sambil mengenakan perintah darurat di wilayah itu selama tiga bulan.

Dalam ucapannya, Reuters melaporkan bahawa Presiden Turki itu hari ini berkata, 70 negara telah menawarkan bantuan dalam operasi mencari dan menyelamat dan Turki merancang untuk membuka hotel di hab pelancongan Antalya, di sebelah barat, untuk menempatkan sementara mereka yang terjejas.

Beliau berkata jumlah mereka yang terkorban dalam bencana itu meningkat kepada 3,549 orang, menjadikan keseluruhan kematian di Turkiye dan Syria sebanyak 5,151 orang.

Setakat malam ini, lebih 8,000 orang telah dikeluarkan dari runtuhan bangunan di Turkiye, kata Naib Presiden Fuat Oktay.

Kira-kira 380,000 orang telah ditempatkan di pusat perlindungan sementara atau hotel kerajaan, dengan yang lain berkumpul di pusat beli-belah, stadium, masjid dan pusat komuniti.

Associated Press melaporkan bahawa orang ramai memohon bantuan menerusi media sosial bagi membantu menyelamatkan keluarga mereka yang terperangkap di bawah runtuhan bangunan.

Erdoğan juga berkata 13 juta daripada 85 juta populasi di negara itu terjejas akibat gempa bumi dengan kekuatan 7.8 magnitud yang boleh dirasai sehingga ke Cyprus dan Kaherah, Mesir.

Kerajaan katanya hanya membenarkan kenderaan yang membawa bantuan memasuki wilayah Kahramanmaraş, Adıyaman dan Hatay yang paling teruk terjejas untuk mempercepatkan usaha mencari dan menyelamat.

Turki mempunyai sejumlah besar tentera di wilayah sempadan dengan Syria dan telah menugaskan pasukan itu untuk membantu dalam usaha menyelamat, termasuk mendirikan khemah untuk gelandangan dan hospital lapangan di wilayah Hatay.

Menteri Pertahanan Hulusi Akar berkata sebuah briged bantuan kemanusiaan yang berpangkalan di Ankara dan lapan pasukan mencari dan menyelamat tentera juga telah dikerahkan. – Agensi


319 pengembara positif Covid-19, 12,989 kes import terkumpul

Kes import Covid-19 di negara ini meningkat kepada 12,989 setelah 319 lagi jangkitan melibatkan pengembara dari luar dikesan positif dalam tempoh 24 jam sehingga 12 tengah hari tadi, lapor Kementerian Kesihatan (KKM).

Ketua Pengarah Kesihatan Tan Sri Dr Noor Hisham Abdullah berkata daripada jumlah kes import yang dikesan hari ini, 216 melibatkan rakyat tempatan dan 103 lagi warga asing.

Beliau berkata demikian dalam kenyataan media berhubung situasi semasa jangkitan Covid-19 di Malaysia hari ini.

Menurutnya dalam tempoh itu juga seramai 2,828 pesakit telah sembuh menjadikan kumulatif kes pulih meningkat kepada 2,732,771 atau 97.4 peratus daripada kumulatif kes positif sebanyak 2,805,337.

Beliau berkata daripada 3,074 kes baharu yang dilaporkan hari ini 2,755 melibatkan penularan tempatan yang turut membabitkan 130 rakyat asing.

“Sehingga hari ini seramai 193 pesakit masih dirawat di unit rawatan rapi, dengan 90 kes daripadanya memerlukan alat bantuan pernafasan.

“Daripada 3,074 kes harian yang dilaporkan pada hari ini, 30 kes atau 1.0 peratus adalah kategori 3, 4, dan 5; dan 3,044 kes (99.0 peratus) lagi adalah terdiri daripada kategori 1 dan 2,” katanya.

Dr Noor Hisham juga memaklumkan dalam tempoh itu 10 kluster baharu dikesan menjadikan keseluruhannya 6,205 kluster dengan 6,029 telah ditamatkan dan 176 lagi masih aktif.


173 kes baharu, tiada kematian

Jangkitan harian Covid-19 dalam tempoh 24 jam semalam (Sabtu, 25 Februari 2023) turun lagi kepada 173 kes, berbanding 204 yang direkodkan pada Jumaat, 224 (Khamis) dan 229 (Rabu), lapor Kementerian Kesihatan (KKM), hari ini.

Jumlah jangkitan baharu semalam, termasuk tiga kes import.

Menurut data laman sesawang Github Kementerian Kesihatan (KKM) yang dikemas kini tengah malam tadi, jangkitan baharu itu, termasuk enam kes melibatkan kanak-kanak berusia antara 0 hingga 12 tahun, naik satu kes berbanding lima yang dilaporkan pada Jumaat.

Empat daripada kes itu melibatkan kanak-kanak berusia 0 hingga empat tahun, dan dua lagi kes (kanak-kanak lima hingga 12 tahun).

Jumlah kes baharu itu menjadikan kumulatif jangkitan sejak kes pertama Covid-19 dikesan di Malaysia pada 25 Januari 2020 sebanyak 5,042,188 kes, dengan 4,996,057 pesakit telah pulih, termasuk 219 yang sembuh semalam.

Daripada jumlah jangkitan semalam juga, 133 kes melibatkan individu yang telah menerima suntikan vaksin penggalak; 28 kes (individu lengkap vaksinasi); dua kes (individu belum lengkap vaksinasi); dan 10 kes (individu tidak divaksinasi).

Menurut data laman sesawang KKMNow pula, sehingga semalam sebanyak 9,174 kes masih aktif, turun lagi berbanding 9,220 yang dicatat pada Jumaat, 9,270 (Khamis) dan 9,324 (Rabu).

Sehingga semalam juga seramai 8,8 45 pesakit Covid-19 masih menjalani kuarantin di rumah (8,907 pada Jumaat), sementara 317 pesakit mendapatkan rawatan di hospital, naik semula berbanding 304 pada Jumaat.

Jumlah pesakit yang dimasukkan ke unit rawatan rapi sehingga semalam juga naik kepada 12 orang berbanding sembilan pada Jumaat, dengan tujuh daripadanya memerlukan alat bantuan pernafasan (enam pada Jumaat).

KKM juga melaporkan tiada pesakit meninggal dunia akibat komplikasi Covid-19 semalam – hari kelima berturut-turut.

Ini menjadikan kumulatif kematian akibat Covid-19 sejak 17 Mac 2020 hingga semalam, kekal sebanyak 36,957 kes, termasuk 7,873 kes kematian di luar fasiliti kesihatan atau ‘brought in death’ (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Polis Indonesia buru enam suspek belasah pensyarah semasa demonstrasi

Polis Metro Jakarta kini sedang memburu enam individu yang disyaki terlibat dalam serangan terhadap seorang pensyarah pengajian komunikasi di Universiti Indonesia, Ade Armando baru-baru ini.

Pensyarah tersebut menjadi mangsa dibelasah sekumpulan individu semasa demonstrasi protes besar-besaran yang dianjur mahasiswa universiti di luar kompleks Dewan Parlimen (DPR) di Jakarta tengah pada Isnin.

Menurut pihak berkuasa, dua suspek — dikenali sebagai Muhammad Bagja dan Komar sudah ditahan yang menurut pihak polis kedua-duanya adalah usahawan, bukan pelajar universiti.

Tubagus Ade Hidayat, yang mengetuai Direktorat Siasatan Jenayah Am Polis Metro Jakarta berkata pada sidang media semalam, Bagja dan Komar masing-masing ditahan di Jakarta Selatan dan di daerah Jonggol yang terletak dalam wilayah Bogor, Jawa Barat.

Polis masih memburu empat lagi suspek yang dikenali sebagai Dhia Ul Haq, Ade Purnama, Abdul Latip dan Abdul Manaf.

“Kami sengaja mendedahkan identiti empat lagi suspek hari ini dan kami meminta mereka menyerahkan diri segera,” kata Tubagus.

Polis berkata mereka masih belum menentukan motif serangan itu dan kedua-dua suspek dalam tahanan masih sedang menjalani soal siasat.

Rakaman viral serangan terhadap Ade menunjukkan berpuluh-puluh individu menumbuk, menendang, dan melucutkan sebahagian pakaian aktivis media sosial kontroversi itu di lokasi kejadian.

Ade diselamatkan pasukan keselamatan dan dimasukkan segera ke hospital bagi diberikan rawatan lanjut.

Ade sebelum ini menimbulkan kemarahan dengan kenyataannya sejak beberapa tahun kebelakangan ini khususnya dikalangan penganut Muslim.

Antara kenyataannya yang menjadi kontroversi termasuk mencadangkan Allah yang dianggap tuhan dalam agama Islam
bukan seorang Arab dan azan itu tidak suci.

Nama Ade telah menjadi topik trending teratas di Twitter Indonesia sepanjang minggu ini, malah ramai yang gembira melihat dia diserang dan dihina.


Speaker pinda keputusan undian SOSMA, undi MP Pasir Salak tak dikira

Yang Dipertua Dewan Rakyat Tan Sri Azhar Azizan Harun meminda keputusan undi belah bahagian pada 20 Julai bagi usul membatalkan keputusan dewan yang menolak lanjutan tempoh penguatkuasaan Subseksyen 4(5) Akta Kesalahan Keselamatan (Langkah-langkah Khas) 2012 (SOSMA).

Beliau berkata dengan pindaan itu, sebanyak 104 bersetuju berbanding 105 sebelum ini, tidak hadir 33 berbanding 32 dan undi tidak bersetuju kekal sebanyak 83 bagaimanapun ia tidak menjejaskan keputusan undian bagi usul berkenaan.

Katanya, keputusan itu dibuat berdasarkan Peraturan Mesyuarat 100 yang menyatakan “semua perkara yang tidak disyaratkan terang-terang dalam peraturan-peraturan ini dan semua perkara berkenaan dengan menjalankan peraturan-peraturan ini pada perkara satu persatunya, hendaklah diaturkan menurut cara yang tidak berlawanan dengan peraturan-peraturan ini, sebagaimana yang diperintahkan oleh Tuan Yang Dipertua dari satu masa ke satu masa”.

Sebelum ini, isu Ahli Parlimen Pasir Salak Datuk Seri Tajuddin Abdul Rahman telah digantung selama dua hari iaitu pada 20 dan 21 Julai lepas selepas diputuskan Timbalan Yang Dipertua Dewan Rakyat Datuk Mohd Rashid Hasnon.

Perkara ini dibangkitkan Teo Nie Ching (PH-Kulai) susulan senarai penyata rasmi pada 20 Julai merekodkan Tajuddin masih masuk ke dewan dan terlibat dalam pengundian usul itu.

“Sebenarnya saya yang mempengerusikan majlis (ketika undi belah bahagian) tetapi saya tidak dimaklumkan tentang penggantungan itu dan saya tidak tahu tentang penggantungan tersebut.

…sekiranya saya tahu mengenai perkara ini sudah tentu saya tidak akan benarkan Yang Berhormat Pasir Salak untuk mengundi usul Menteri Dalam Negeri,” katanya di sini hari ini.


Wisma Putra tunggu pihak berkuasa siasat kesahihan penahanan ‘Dr Nur’

Wisma Putra masih menunggu hasil siasatan berhubung isu penahanan ‘Dr. Nur’ oleh pihak Israel sebelum tindakan susulan diambil walaupun terdapat keraguan berhubung kesahihan dakwaan tersebut.

Menteri Luar Datuk Seri Hishammuddin Tun Hussein berkata segala maklumat yang diterima kementerian telah diserahkan kepada Polis Diraja Malaysia (PDRM) dan agensi berkaitan untuk diteliti sebelum sebarang langkah seterusnya diambil untuk membebaskan individu tersebut.

“Semua sedia maklum isu berkaitan rakyat kita yang berada di sana (Gaza) dan yang berkaitan dengan Israel bercampur baur dengan emosi, dan sebagai kerajaan yang bertanggungjawab kita hanya boleh membuat pendirian bersandarkan kepada fakta.

“Fakta itu akan kita rumuskan selepas siasatan dilakukan oleh agensi-agensi yang berkenaan dalam kes ini,” katanya lapor Bernama pada sidang media.

Hishammuddin sebelum itumelancarkan kempen “Pengumpulan Dana Bantuan Kemanusiaan, Dari Malaysia Untuk Palestin” yang diadakan secara maya.

Wisma Putra sebelum ini menggesa individu serta pemilik akaun Instagram (IG) @iesya_toh dan @nurhelizahelmi untuk tampil dan mengemukakan maklumat berkenaan ‘Dr. Nur’ selepas perkongsian mengenai penahanan warga Malaysia itu oleh pihak Israel tular di media sosial.

Ini berikutan Wisma Putra tidak dapat mengenal pasti butiran peribadi serta perincian insiden yang menimpa ‘Dr. Nur’, sekali gus menyulitkan usaha Perwakilan Malaysia untuk menghubungi dan menyalurkan bantuan konsular yang sewajarnya.

Menurut Wisma Putra, semakan dengan Kedutaan Besar Malaysia di Kaherah, Mesir dan Amman, Jordan juga mendapati bahawa tiada individu bernama ‘Dr. Nur’ yang mendaftarkan keberadaan diri di Palestin atau menghubungi Perwakilan Malaysia untuk mendapatkan bantuan.

Mengenai misi kemanusiaan Ustaz Ebit Lew ke Gaza, Hishammuddin berkata pendakwah terkenal itu sentiasa berhubung dengan beliau bagi menyampaikan perkembangan terkini misi itu.


Lebih baik UMNO tekan butang terhadap PM, kata AJK Biro Penerangan Bersatu

UMNO dicadangkan menekan butang dengan menarik sokongan terhadap Perdana Menteri Datuk Seri Ismail Sabri Yaakob kerana tindakan mereka yang tidak berpuas hati pilihan raya umum ke-15 (PRU-15) tidak disegerakan.

Ahli Jawatankuasa (AJK) Biro Penerangan Bersatu, Kamarudin Mohd Kasim mencabar Ahli Parlimen UMNO menarik sokongan terhadap Naib Presiden mereka tersebut kerana tidak cukup hanya dengan mengecam dan mengkritik semasa perhimpunan baru-baru ini.

“Jika betul2 berani silakan wahai Ahli Parlimen UMNO-Barisan Nasional, tarik sahaja sokongan. Tak memadai “habis suara” kutuk dan kecam Ismail Sabri tetapi akhir semua takut untuk tarik sokongan terhadap Ismail Sabri.

“Di sini baru mereka tahu Ismail Sabri lebih power daripada Presiden yang sedang terpalit dengan 47 tuduhan pecah amanah,” katanya dalam satu kenyataan di portal BeritaBersatu.

Kamaruddin membangkitkan berhubung kecaman dan kejadian “boo” yang berlaku pada Sabtu lalu semasa Taklimat Khas Presiden UMNO, Datuk Seri Ahmad Zahid Hamidi apabila setiap kali nama Ismail Sabri disebut dalam Dewan Merdeka.

“Semasa sesi taklimat presiden berdentam dentum langan bubar dan diselit dengan laungan ‘boo’ sebaik nama Ismail Sabri di petik.

“Tak kurang juga ucapan ‘tarik suara’ oleh Datuk Seri Azalina Othman Said yang mengutuk dan menghentam Naib Presidennya sendiri,” katanya lagi.

Untuk rekod, media sebelum ini melaporkan beberapa kali nama Ismail Sabri diboo oleh penyokong UMNO yang hadir semasa Taklimat Khas dipanggil Zahid pada Sabtu.

Ismail Sabri ketika ini sedang berdepan tekanan daripada partinya sendiri yang mahu PRU-15 diadakan segera pada tahun ini, malah Zahid juga sudah berkali-kali mengeluarkan kenyataan memberi desakan yang sama.

Dalam pada itu, keputusan Mahkamah Persekutuan pada minggu lalu yang mengekalkan hukuman penjara terhadap Datuk Seri Najib Razak juga menyebabkan desakan agar PRU-15 disegerakan semakin kuat terhadap Ismail Sabri.


19 pendaki maut, 10 hilang runtuhan salji di pergunungan Himalaya

Jumlah pendaki yang maut akibat runtuhan salji di Himalaya, India meningkat kepada 19 orang, dengan 10 anggota ekspedisi yang lain masih hilang, kata pihak berkuasa hari ini (7 Oktober 2022).

Beberapa dozen pelatih pendakian terperangkap dalam gelongsor salji pagi Selasa lalu berhampiran puncak Gunung Draupadi ka Danda-II di negeri utara Uttarakhand, dengan cuaca buruk menghalang usaha mencari dan menyelamat yang memasuki hari keempat.

“Sebanyak 19 mayat pendaki telah ditemui, manakala 10 lagi masih hilang,” kata jurucakap agensi bencana India Ridhim Aggarwal kepada AFP.

“Operasi menyelamat disambung semula untuk hari ini tetapi tertakluk kepada cuaca.”

Setakat ini, 32 pendaki telah diselamatkan daripada lokasi runtuhan salji, sekitar 16,000 kaki dari paras laut, dan polis berkata lima sedang dirawat di sebuah hospital daerah di Uttarkashi.

Sebuah lokasi pendaratan helikopter disediakan berhampiran tapak runtuhan salji pada ketinggian 4,900 meter dari paras laut, kata Polis Sempadan Indo-Tibet pada Khamis.

Ketua Menteri Uttarakhand, Pushkar Singh Dhami mengesahkan di Twitter bahawa pendaki negara Savita Kanswal, yang telah mendaki Everest awal tahun ini, adalah antara yang maut dalam runtuhan itu.

Kanswal adalah seorang pengajar dengan ekspedisi itu dan telah dipuji oleh komuniti pendaki kerana mendaki puncak tertinggi di dunia dan berdekatan Makalu dalam hanya 16 hari – rekod bagi wanita. – Agensi


Pasport Rosmah dikembalikan, boleh ke luar negara

Datin Seri Rosmah Mansor berjaya dalam permohonan untuk mendapatkan semula pasportnya dan kini boleh berjalan ke luar negara.

Mahkamah Tinggi Kuala Lumpur hari ini memberi kebenaran kepada isteri bekas Perdana Menteri itu untuk mendapatkan kembali pasportnya selepas memberi alasan untuk menemani anak perempuannya bersalin di Singapura.

Hakim Mohamed Zaini Mazlan membenarkan permohonan yang dibuat oleh peguam bela tertuduh, Datuk Jagjit Singh.

“Pasport pemohon dikembalikan kepadanya pada 15 Oktober 2021 (hari ini), dan mesti dikembalikan (ke mahkamah) sebelum atau sebelum 6 Disember 2021.

“Ini dengan syarat pemohon hanya dibenarkan melakukan perjalanan ke luar negeri ke Singapura, mulai 21 Oktober 2021, dan mesti kembali ke Malaysia pada atau sebelum 21 November 2021,” katanya.

Zaini berkata keputusan hari ini mengambil kira tempoh kuarantin 14 hari apabila Rosmah pulang ke Malaysia dari Singapura.

Pendakwaan dikendalikan oleh Timbalan Pendakwa Raya, Mohamad Mustaffa P Kunyalam.

Terdahulu, ketika prosiding hari ini, Timbalan Pendakwa Raya (DPP) memberitahu mahkamah bahawa pihak pendakwaan tidak mempunyai halangan berhubung permohonan berkenaan, dengan syarat ia tidak mengganggu tarikh perbicaraan.

“Pihak pendakwaan tidak keberatan, kami menyerahkan kepada Yang Arif untuk menentukan permohonan teman saya (Jagjit), dengan syarat ia tidak mengenai tarikh perbicaraan, dan mereka mesti mematuhi tempoh (berada di Singapura), agar tidak ada lagi penangguhan,” kata Mustafa.

Terdahulu, Rosmah mengemukakan permohonan agar pasportnya dikembalikan sementara.


‘Syaitan’ disisi DAP membisu

Presiden PAS Tan Sri Abdul Hadi Awang menyifatkan Melayu Islam yang bersekongkol dengan DAP sebagai ‘syaitan bisu’ kerana membiarkan parti itu terus dengan ideologi dan pendekatannya yang terang-terang bersikap anti-Islam, terutama menentang hukum Islam.

Menurutnya kenyataan terbuka pemimpin DAP yang menentang hukum Islam dan Memberikan sokongan kepada golongan yang murtad sudah menjadi bukti yang sangat nyata.

“Kini, DAP yang dikatakan kononnya sudah berubah sedang disanjung, walaupun ideologi dan pendekatannya secara terang-terangan bersikap anti-Islam. Hal ini demikian kerana, mereka berdiam diri tanpa mengubah dasar partinya, bersama parti-parti yang bersekongkol dengannya.

“Mereka bertindak sedemikian semata-mata demi memperoleh kemenangan yang menghalalkan cara, tanpa peduli terhadap amaran Allah SWT kepada generasi awal yang menjadi teladan, sebagaimana firman-Nya: ayat 1 Surah al-Mumtahanah.

“Kenyataan mereka secara terbuka yang menentang hukum Islam dan memberikan sokongan kepada golongan yang murtad sudah menjadi bukti yang sangat nyata.

“Walaupun ramai yang berada di sisi mereka menjadi syaitan bisu, tetap tidak boleh menafikan sikapnya yang sebenar. Maka, PAS membuat satu keputusan yang betul berpandukan panduan nas dan kajian yang mendalam,” katanya dalam kenyataan hari ini (9 Disember 2022).

Abdul Hadi yang juga Pengerusi Perikatan Nasional (PN) berkata usahawan Melayu Islam yang sedikit sahaja jumlahnya telah diserang dengan kenyataan terbuka mereka.

Bagaimanapun, parti itu tidak pula menyerang karte-kartel penyangak bukan Islam yang menjadi penyumbang rasuah yang terbesar, mungkin kerana jasanya yang jahat dan merosakkan dikenang.

“Begitu juga, kenyataan mereka yang bersimpati dengan perjuangan komunis dan Tamil Eelam yang ganas terhadap umat Islam mendedahkan apa yang tersirat dalam perjuangannya.

“DAP tidak perlu bercakap banyak kerana sudah ada Melayu berwajah Islam dapat dipasang di semua peringkat, atas nama menentang perkauman yang melulu terhadap bangsa dan agamanya sendiri,” katanya lagi.

Abdul Hadi mengingatkan bahawa penjajah menggunakan acuan mereka untuk melemahkan dan menguasai ekonomi Melayu Bumiputera di tanah air sendiri.

Kini, katanya Melayu Bumiputera cuba dilemahkan dari segi politik dengan cara yang tenang laksana tenangnya lubuk yang menjadi perangkap buaya yang menunggu mangsanya untuk ditangkap dan ditelan.

“Caranya sangat mengkhayalkan fikiran dengan pil kuda, apabila menampilkan pemimpin yang nyata fasiq berwajah Islam dan bergelumang dengan kesalahan akhlak dan rasuah, bersama kerakusan nafsu pangkat dan harta tanpa sempadan.

“DAP berjaya mengerahkan pengundi daripada kalangan bukan Islam seramai-ramainya yang mempunyai matlamat politik yang sama dari seluruh pelosok negara dan luar negara supaya menyokongnya, parti-parti Melayu yang bersekongkol dengannya dan juga calon DAP daripada kalangan Melayu yang telah diperalatkan.

“Perkara itu berlaku, dalam keadaan Melayu Islam masih tidak ramai keluar mengundi kerana masih menganggap hukumnya tidak wajib. Bahkan, ramai yang mengerjakan umrah sunat, walaupun kewajipan mereka adalah menangguhkannya kerana hukum umrah adalah wajib muwassa‘ yang dijahilkan oleh diri masing-masing.

“Mereka tidak membaca sejarah bahawa para sahabat RA keluar mengundi secara beramai-ramai untuk memilih Khalifah menjadi ketua negara. Sehinggakan, segelintir sahaja yang tinggal bagi menyelesaikan urusan pengebumian jenazah Rasulullah SAW yang mulia dan paling disayangi.

“Semua amaran Allah SWT tidak diendahkan, malah sempadan ketetapan Allah juga tidak dipedulikan. Maka, cerita Singapura dilanggar todak dan pemuda bijak yang menasihati supaya melawan serangan todak dengan batang pisang pula dibunuh kerana kebijaksanaannya, adalah satu iktibar yang benar. Hanya penipu dan penjahat yang menjadi pengampu sahaja dihormati, disanjung dan didampingi,” katanya.

Kenyataan penuh


Isu ‘top 2’ tak dipertandingkan: Ahli UMNO boleh rujuk ke mahkamah

Ahli UMNO masih boleh membawa isu jawatan Presiden dan Timbalan Presiden tidak dipertandingkan ke mahkamah untuk mencari penyelesaian setelah usul berkaitan perkara itu yang dibawa dalam Perhimpunan Agung UMNO (PAU) 2022, Sabtu lalu, dikatakan tidak sah.

Penganalisis politik yang juga seorang peguam, Datuk Shamsuddin Nawawi berkata status sebenar usul itu kini bergantung pada pendirian Pendaftar Pertubuhan (ROS).

Katanya terpulang kepada ROS sama ada meluluskannya usul itu atau menganggapnya tidak sah, kerana usul itu tidak boleh dikuatkuasakan tanpa kelulusan ROS.

“Jika ROS memutuskan usul itu sah dan masih ada yang tidak puas hati, ahli boleh membawanya ke mahkamah untuk mencabar usul tambahan itu,” katanya mengulas kemelut dalaman parti itu yang berpecah kerana ramai yang mahukan dua jawatan tertinggi – presiden dan timbalan presiden – dipertandingkan.

Kelmarin, PAU 2022 meluluskan usul tambahan supaya kedua-dua jawatan itu tidak dipertandingkan dalam pemilihan parti yang perlu dibuat sebelum 19 Mei depan, walaupun beberapa perwakilan membuat bantahan ketika berbahas Ucapan Dasar Presiden.

Pada sidang media selepas perhimpunan itu, Presiden UMNO, Datuk Seri Ahmad Zahid Hamidi menegaskan usul tambahan itu adalah sah dan tidak boleh dicabar kerana PAU adalah badan tertinggi dalam UMNO.

Mengulas lanjut Shamsuddin percaya usul tambahan itu bertentangan dengan perlembagaan parti dan Pengerusi Tetap Tan Sri Badruddin Amiruldin sepatutnya menolak usul itu.

Katanya usul itu tidak sah kerana melanggar peraturan parti itu sendiri.

Menurutnya terdapat dua tafsiran digunakan penyokong usul itu, antaranya yang menganggap ia sebagai usul tambahan seperti disebut perwakilan Negeri Sembilan, Mohd Shukri Shamsudin yang mengemukakan usul berkenaan.

Katanya ada pula pihak menganggapnya sebagai pindaan usul mengikut Perkara 20 dalam Peraturan Persidangan PAU, seperti disebut Setiausaha Agung UMNO, Datuk Seri Ahmad Maslan.

Bagaimanapun, Shamsuddin menegaskan usul itu, sama ada dianggap usul tambahan atau pindaan usul, tetap tidak sah kerana ia dikemukakan secara salah dan sepatutnya ditolak oleh Badruddin.

“Usul ini tak boleh dianggap pindaan usul kerana dalam tujuh usul asal, tidak langsung disentuh mengenai pertandingan dalam pemilihan parti. Ertinya, ini adalah usul berasingan.

“Jika usul berasingan atau dikatakan usul tambahan, cadangan dikemukakan supaya jawatan Presiden dan Timbalan Presiden tidak dipertandingkan, bererti usul ini adalah untuk meminda Perlembagaan UMNO.

“Perlembagaan UMNO jelas memperuntukkan dua jawatan itu mesti dipilih setiap tiga tahun atau dalam tempoh lanjutan yang dibenarkan.

“Jika usul meminda Perlembagaan, kena ikut peraturan iaitu jika dibawa perwakilan, mesti ada notis 14 hari dan perlu diluluskan Jabatan Pendaftaran Pertubuhan (ROS) terlebih dahulu. Ia tak boleh dibawa perwakilan secara on the floor (ketika perhimpunan).

“Apabila tidak ikut peraturan, usul ini, sama ada tambahan atau pindaan, adalah tidak sah dan sepatutnya ditolak Pengerusi Tetap dan tidak boleh dibahaskan, apa lagi diluluskan PAU,” katanya memetik laporan BH.

Ahmad dalam satu kenyataan menjelaskan, sudah mendapatkan nasihat peguam UMNO, yang berpandangan kaedah usul itu dikemukakan adalah sah mengikut Perkara 20 Peraturan Persidangan.


Wan Junaidi sifatkan cadangan Perjanjian Malaysia baharu tak masuk akal

Usul untuk membuat satu Perjanjian Malaysia baharu adalah cadangan tidak masuk akal, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Beliau berkata Perjanjian Malaysia sedia ada yang dikenali sebagai MA63, adalah perjanjian dan komitmen yang telah dipersetujui semua pihak semasa pembentukan Persekutuan Malaysia, menurut laporan Bernama.

Jelasnya apa yang dituntut Sabah dan Sarawak khususnya kini bukanlah untuk merunding semula perjanjian sedia ada tetapi menuntut perkara yang telah dipersetujui.

“Jika kita baca MA63 itu kita boleh lihat di situ letaknya janji-janji kita untuk menarik Sarawak dan Sabah untuk tubuh Malaysia,” katanya kepada pemberita selepas majlis simbolik penyerahan lembu korban bagi Parlimen Santubong di sini, hari ini.

Timbalan Pengerusi Barisan Nasional (BN) Datuk Seri Mohamad Hasan, ketika berucap pada Konvensyen BN Sabah di Penampang baru-baru ini mencadangkan agar kepimpinan BN negeri itu mengusulkan Perjanjian Malaysia baharu sebagai langkah lebih konkrit ke arah merealisasikan hak-hak dan tuntutan negeri sebagaimana yang termaktub dalam MA63.

Wan Junaidi berkata antara isi kandungan perjanjian MA63 untuk mempengaruhi Sarawak membentuk Persekutuan Malaysia pada masa itu adalah pembangunan yang diketahui Semenanjung Malaysia lebih maju dari Sarawak.

“Ini adalah harapan semua pemimpin kita pada masa itu… adalah untuk Sarawak sama peningkatan pembangunan dengan Semenanjung,” katanya.


Bersatu beri sokong kuat kepada PM tangani inflasi, kos sara hidup rakyat

Parti Pribumi Bersatu Malaysia (Bersatu) menyokong penuh kepemimpinan Perdana Menteri Datuk Seri Ismail Sabri Yaakob, terutama ketika kerajaan berdepan isu inflasi dan kenaikan kos sara hidup rakyat.

Naib Ketua Srikandi Bersatu Datuk Mas Ermieyati Samsudin berkata parti-parti dalam blok Perikatan Nasional (PN) juga memberi sokongan kepada Perdana Menteri, untuk menangani masalah itu.

“Melihat cabaran dihadapi Perdana Menteri dalam menangani pelbagai isu termasuk kos sara hidup yang semakin meningkat, kita berharap beliau tabah dan cekal.

“Saya pasti bukan mudah untuk menangani isu yang pelbagai dengan kos barang yang meningkat, Perdana Menteri kena cekal dan kuat untuk mendepani cabaran berkenaan,” katanya menurut BH.

Beliau berkata demikian pada sidang media ketika menghadiri majlis minum petang bersama Srikandi Bersatu Kelantan, hari ini.

Mengenai peluang Bersatu pada Pilihan Raya Umum ke-15 (PRU-15) nanti, Mas Ermieyati berkata peluang semua parti sekarang dengan dulu, tidak sama.

“Cabaran yang dihadapi parti politik sekarang sangat mencabar, jadi semua parti termasuk Bersatu perlu bekerja keras bagi menghadapi PRU-15.

“Isu rakyat perlu diberi perhatian dan itu paling utama. Apapun yang kita lakukan perlu fokus dan beri keutamaan kepada rakyat. Jangan hanya memikirkan untuk menjadi calon pada PRU, sebaliknya terus berkhidmat kepada rakyat secara berterusan,” katanya.

Sementara itu, dalam kenyataan berasingan, beliau yang juga Timbalan Menteri di Jabatan Perdana Menteri (Parlimen dan Undang-Undang), berkata pentadbiran mahkamah akan lebih berhati-hati serta meningkatkan kawalan bagi mengelakkan sebarang kekecohan atau perkara tidak diingini berlaku dalam kawasan terbabit.

Katanya walaupun Kompleks Mahkamah sudah mempunyai prosedur operasi standard (SOP) ditetapkan tetapi konsep budi bicara diamalkan khusus kepada orang awam dan pengamal media supaya tidak membebankan mana-mana pihak.

Beliau berkata pelbagai kemungkinan boleh berlaku di mahkamah termasuk tindakan daripada Orang Kena Tuduh (OKT) dan insiden yang berlaku di Mahkamah Tinggi di Shah Alam itu memberi kesedaran kepada pihak awam dan pengamal media yang ingin membuat liputan.

“Kita sedia maklum insiden yang berlaku baru-baru ini menjadi perhatian banyak pihak dan ia melibatkan isu keselamatan.

“Tindakan dan kawalan daripada pihak mahkamah akan terus diberi perhatian supaya tiada lagi insiden kekecohan atau perkara tidak diingini berlaku di kawasan Kompleks Mahkamah,” katanya.

Media melaporkan seorang peguam lelaki mewakili Samirah Muzaffar dan dua remaja dalam kes pembunuhan Ketua Pegawai Eksekutif Cradle Fund Nazrin Hassan terlibat dalam insiden kekecohan dengan seorang jurufoto sebelum perbicaraan di Mahkamah Tinggi di Shah Alam pada 21 Jun lepas.

Peguam berusia 50 tahun itu cedera di bahagian kepala manakala jurufoto berkenaan calar di muka sehingga terpaksa mendapatkan rawatan di Hospital Shah Alam.


Kapal tangki terbakar, dua kru cedera

Dua kru sebuah kapal tangki yang membawa muatan diesel cedera dan melecur dalam kebakaran dari bahagian dalam kapal tersebut ketika berlabuh di perairan Harbour Trade Centre, Gat Lebuh Macallum, Georgetown petang tadi.

Pegawai Operasi Jabatan Bomba Dan Penyelamat Malaysia (JBPM) Pulau Pinang, Muzamer Mohd Salleh berkata pihaknya menerima panggilan kecemasan mengenai kejadian itu pada 4.02 petang sebelum bergegas ke lokasi kejadian.

“Sebaik tiba, kami mendapati kebakaran membabitkan sebuah kapal tempatan yang membawa muatan diesal dan pihak bomba dimaklumkan terdapat dua pekerja lelaki berada di dalam kapal berkenaan manakala dua lagi pekerja berjaya menyelamatkan diri.

“Seorang daripadanya berusia lingkungan 30-an mengalami melecur 90 peratus pada badan manakala rakannya berumur 50 tahun cedera di bahagian kepala dan tidak melecur,” katanya.

Memetik laporan Bernama, kedua-dua mangsa warga tempatan itu dihantar ke Hospital Pulau Pinang untuk rawatan lanjut.

Beliau berkata, seramai 50 pegawai dan anggota bomba daripada Balai Bomba Dan Penyelamat Lebuh Pantai, Jalan Perak, Bagan Jermal dan Bayan Baru dibantu Pasukan Bomba Sukarela di kawasan itu terlibat dalam operasi tersebut dan api berjaya dikawal pada 4.44 petang.

“Pihak bomba masih membuat pemantauan dan kawalan di kawasan kapal itu bagi memastikan tiada api, punca kebakaran dan jumlah kerugian masih dalam siasatan,” katanya.


Perbicaraan kes 1MDB ditangguh pada 26 Sept, Najib masih diberi rawatan

Perbicaraan kes rasuah Datuk Seri Najib Razak membabitkan penyelewengan dana RM2.28 bilion 1Malaysia Development Berhad (1MDB) ditangguh pada 26 September ini.

Mahkamah Tinggi Kuala Lumpur membuat keputusan penangguhan tersebut selepas bekas Perdana Menteri bergelar banduan itu masih dirawat di Hospital Kuala Lumpur (HKL) kerana penyakit tekanan darah tinggi dihidapinya.

Peguam Najib, Tan Sri Muhammad Shafee Abdullah mengesahkan anak guamnya itu masih dirawat di HKL dan keadaan kesihatannya tidak mengizinkan untuk menghadiri perbicaraan hari ini.

Shafee memberitahu Hakim Datuk Collin Lawrence Sequerah, beliau hanya sempat berjumpa dengan anak guamnya di HKL selepas tiga jam, kerana tidak dapat bertemu dengannya mahupun mendapat maklumat daripada pegawai perubatan sebelum ini.

“Saya kemudian berjaya berjumpa anak guam saya, dia (Najib) sendiri tidak tahu berapa lama dia akan berada di sana. Dia hanya tahu dia perlu menjalani pelbagai ujian kesihatan setiap hari.

“Ada MC (sijil sakit perubatan) yang disediakan oleh Jabatan Penjara (tetapi dikeluarkan oleh HKL), berdasarkan pemeriksaan kesihatan mereka. MC adalah dari 14 hingga 15 Sept, dan dia masih di Wad 21 di HKL,” kata peguam itu dipetik laporan Malaysiakini.

Timbalan Pendakwa Raya Ahmad Akram Gharib berkata pihak pendakwaan tidak mempunyai bantahan terhadap permohonan pihak pembelaan untuk melapangkan perbicaraan esok, kerana keadaan tertuduh telah disahkan oleh pegawai kerajaan di sebuah hospital.

Sequerah kemudian membenarkan perbicaraan dilapangkan esok dan bersambung semula pada 26 Sept.

Sequerah: Tertuduh sepatutnya bertambah baik pada masa itu.

Shafee: Saya pun rasa begitu, memandangkan masa (tempoh dari hari ini hingga 26 Sept) itu.

Ahli Parlimen Pekan itu menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.